Rafael Bengoa: «Hein batean, jokoz kanpo harrapatu gaitu birusak» | Gizartea | Berria\nNoiz sortua: 2020-03-25 00:30:00\nKoronabirusa. Rafael Bengoa. Osasun politiketako nazioarteko aholkularia\n«Hein batean, jokoz kanpo harrapatu gaitu birusak»\nEsana zuen Bengoak: iragan urteotako epidemia ugari handiago baten atarikoak ziren; prestatu egin behar zen oldarraldi latzago baterako. Onartu du hainbat gabezia agerian geratu direla orain.\nOtsailaren 12an, Tolosan (Gipuzkoa) hitzaldi bat eman zuen Rafael Bengoa (Caracas, 1951) osasun politiketako nazioarteko aholkulari eta Eusko Jaurlaritzako Osasun sailburu ohiak; atzerri urrunetatik zetorren burrunba bat zen oraindik COVID-19 eritasuna, baina halakoei adi erreparatzea garrantzitsua zela ohartarazi zuen solasaldiaren ostean BERRIAri eman zion elkarrizketan: «Izan ere, izurri eta izurri artean ez da deus egiten. Eta, izurrien artean deus egin gabe jarraitzen badugu, beti izango ditugu ezusteak. Areago, ezuste horietako bat arrunt hilgarria izan daiteke». Asteotan koronabirusaren ondorioz sortu den egoera larriak hainbat gabezia eta hutsune agerian utzi dituela onartu du. OME Osasunerako Mundu Erakundean ziharduen SARSren izurria jazo zenean; Jaurlaritzan Osasun sailburu H1N1ena gertatu zenean. Uste du ez zela behar adinako ikasbiderik atera haietatik.\nZer gertatu da egoera horrenbeste larritzeko?\nPixka bat berandu hasi gara erantzuten, Txinatik zetozen datuak ez baititugu garaiz kontuan hartu. Baina aintzat hartu behar da Txinan ere hilabetean igaro zirela kasu bakar bat izatetik hiri oso bat kutsatuta egotera. Hilabete horretan, urtarrilean, argi ikusi zen birus hau oso kutsakorra zela. Beste kontu bat da guk pentsatu izana hain indartsu helduko zela Italiara edo Espainiara... Baina, tira, oro har, orain arte gaitzari aurre egiteko ebatzi diren etapak dira OMEk 2005ean zehaztu zituenak SARS, MERS eta beste hainbat eritasunen izurrien bilakaerak aztertu ondoren. Haiek, nolabait ere, berak bakarrik itzali ziren, hainbat herrialdek hartutako erabaki irmoen ondorioz. Zer gertatu da? Hein batean, jokoz kanpo harrapatu gaituela orain birus honek. Baina gero uste dut neurri egokiak hartu direla; aurrena, birusa hesitzen saiatzeko ahaleginak izan ziren, baina horiek ez ziren aski izan, eta konfinamenduaren alde egin behar izan da azkenean. Eta zera esan behar da: konfinamenduek funtzionatu egiten dute. Beti funtzionatu dute. Serio egiten badira, oso eraginkorrak dira tankera honetako epidemiak kontrolatzeko neurri gisara.\nZeuk esan duzu: jokoz kanpo hartu ditu, hein batean, epidemiak herrialde asko, aurrez beste toki batzuetan jazotakoari neurria hartu ezinik. Nola uler daiteke hori gaur egun? Ezagutzaren transferentzia gauzatzeko tresnak hain ugariak dira...\nSARSaren epidemiaren ostean-eta plazaratu ziren gomendioetako bat izan zen OMEk azkar esku hartzeko ahalmen handiagoa behar lukeela halako kasuetan. Nazioarteko taldeak behar lituzke, bizkor batean epidemia bat duen munduko bazter batera joateko, eta han eragiten hasteko. Munduan ez da hori gertatzen ari, ordea; ez behar lukeen abiaduran, behintzat. Izan ere, hainbat estatuk badituzte halako sistemak, baina beren nazioetarako bakarrik dira. Nazioarteko sistema bat ehuntzea litzateke orain helburua. Horiek ondo jarduteko, ordea, ezinbestekoa da halako egoeraren bat duten estatuek lehenbailehen jakinaraztea zer gertatzen ari zaien.\nNazioarteko talde horiei ahalmena ere eman beharko zaie. Eragiteko, erabakiak hartzeko...\nBai, SARSaren epidemiaren harira zenbait erabaki hartu zituen OMEk, eta hainbat estatuk kritikatu egin zuten; izan ere, argudiatu zuten halakoak ezin zirela utzi nazioarteko talde baten esku. Gaizki ulertutako nazionalismo horren ondorioz, behar adinako sendotasunik ezin izan zaio eman nazioartean esku hartzeko ahala izango duen sistema bat eraikitzeko prozesuari.\nBaina, halakoetan, erantzunak ahalik eta globalena izan behar du, ezta? Ezinbestekoa da...\nBai, globala izan behar du. Onartu behar dugu, gainera, bagenekiela hau gertatuko zela. Ez Bill Gatesek orain dela urte batzuk horren berri emateko bideo bat egin zuelako bakarrik. Aditu guztiak ari ziren esaten hiru-lau urtean behin halako zerbait izaten dugula. Jende asko esaten ari da hau zisne beltz deituriko bat dela; hala esaten zaie, hain justu, aurreikusi ezin diren gertaerei. Baina, ez, hiru urtean behin halako zerbait gertatzen bada, horretarako prest egon beharko genuke. Ea oraingo honetan ikasten dugun. Epidemiologian beti esaten da halakoak saihestea ez dagoela gure esku, baina prestatuta egotea, bai: gure esku dago. Halakoen mehatxua iraunkorra da egun; erantzunak ere iraunkorra izan behar du.\nOMEk ahalmen handiagoa behar duela diozu. Orain ere ari zen abisatu eta abisatu. Haren hitzak ez dira aintzat hartzen?\nHalaxe da. Hamabost urte daramatza esaten hainbat eritasun epidemia bihurtzen direla, eta, aurrerago, pandemia; sistematikoki gertatzen da, gainera, hori. Ez zitzaion esku hartzeko gaitasunik eman, ordea; horrelako sistemak ehuntzeko beharko lukeen funtsik ere ez. Eta horren ondorioz gaude orain gauden tokian. Oraingoak aurrekoek baino ondorio larriagoak izango ditu; NBE Nazio Batuen Erakundeak nazioarteko esku hartze bat behar dela erabakitzea espero dut.\nAdinekoei eta osasun egoera kalteberan daudenei gogor erasaten die birus honek. Haien osasun arta ona bermatu beharra agerian utzi du pandemiak. Horren arabera jardungo duen osasun sistema baten defendatzaile irmoa zara zu...\nBai, garrantzitsua da paziente horiek guztiak radar batean atzemanda edukitzea. Eta, hain zuzen ere, horretarako urratsak eginda baleude, Txinan birusaren ondorioz adinekoekin zer gertatzen zen ikusita, birusa hona heltzean, neurriak hartu ahal izango lirateke propio pertsona horiek babesteko. Zer gertatu da? Arta eredu hori ez dagoela oraindik guztiz garatuta. Ondorioz, ezin izan dugu era proaktiboan jardun adineko pazienteek eta kronikoek dituzten beharrei begira.\nEuskal Herrian 13.406 gaixok eman dute positibo koronabirusaren proba eginda. 905 hil dira. COVID-19 gaitza izandako 4.972 pertsonari eman diete alta. Grafikoak, albiste barruan.\nAlarma egoera luzatzea onartu du Espainiako Kongresuak\nEAJk iragarri du bilera horretan egongo dela. EH Bildu, berriz, ez da joango. Konfinamenduan apirilaren 26ra arte luzatu dute Hegoaldean.\nEgun beltzenetan bigarrena izan da atzokoa, hildako kopuruari dagokionez\nEkhi Erremundegi Beloki - Ane Eslava\nGutxienez 59 pertsona hil dira Euskal Herrian azken 24 orduetan koronabirusak jota. 900 hildakoen langa gainditu da. 462 positibo gehiago atzeman dituzte Hegoaldean.\nEAJk atea ireki dio Sanchezek proposatutako itunean parte hartzeari; EH Bildu ez da joango\nApirilaren 26ra arte luzatu dute alarma egoera, eta Sanchezek aurreratu du uste duela hamabost egun barru berriro alarma dekretua luzatu beharko duela\nAberri Eguneko heroiak


Lan-Osasuna. Nahaste muskulu-eskeletikoen inguruko jurisprudentzia - navarra.es\nNahaste muskulu-eskeletikoen arloko epaien zerrenda aurkezten dugu, interesgarria delako.\nDatu-base hau osatzen duten ebazpen judizialen laburpena "hitz giltzarrien" arabera egin da, hala nola: bipedestazioa, gainahalegina, pisuak jasotzea, mugimendu errepikakorrak...\n2002ko maiatzaren 20ko Epaia, Aragoiko Auzitegi Nagusiko Lan arloko Salak emandakoa: kaleratzea; lubalgia, bizkarreko uzkurdura, mina; zamak eskuz manipulatzea; prestakuntza, eskuliburua, ikastaroak.\n2002ko abenduaren 12ko Epaia, Aragoiko Auzitegi Nagusiko Lan arloko Salak emandakoa: prestazioen errekargua segurtasun-neurriak ez egoteagatik; lan-istripua; gainahalegina; lunbalgia, lunboziatika; zamak eskuz manipulatzea; lanpostuen aldaketa; langile bereziki sentikorra.\n2005eko maiatzaren 25eko Epaia, Kantabriako Auzitegi Nagusiko Lan arloko Salak emandakoa: lanbide-gaixotasuna, lan-istripua eta lanarekin lotutako gaixotasuna; mugimendu errepikakorrak goiko gorputz-adarrean, besoaren flexio eta errotazio mugimendua inklinazio zerbikalarekin; mikro traumatismo metakorra, supraespinosoaren tendinitisa.\n2005eko ekainaren 6ko Epaia, Kataluniako Auzitegi Nagusiko Lan arloko Salak emandakoa: kalte-galeren kalte-ordaina, erantzukizun zibila, zirkulazio-istripuetarako baremoa; lanbide-kontingentziarik ez egotea; hernia diskala, lunboziatika; mugimendu errepikakorrak, zamak eskuz manipulatzea.\n2006ko otsailaren 6ko Epaia, Madrilgo Auzitegi Nagusiko Lan arloko Salak emandakoa: ezintasun iraunkor osoa eta partziala adieraztea, lanbide-kontingentzia zehaztea, lanbide-gaixotasuna; lanbide-gaixotasunen zerrenda; quervain-en gaixotasuna, tendinitisa, tendoietako zorroen nekea, mina; bultzada, bihurdura, piezak biratzea, goiko gorputz-adarren mugimendua.\n2006ko maiatzaren 8ko Epaia, Gaztela eta Leóneko Auzitegi Nagusiko Lan arloko Salak emandakoa: lan-kontratua azkentzea; lunbalgia, kontraktura zerbikala; lan-istripua; kamioia gidatzea; gorputz osoaren bibrazioak; kuxina, eserlekua; enpresaburuaren ez-betetze larria; osasuna zaintzea; lanpostua aldatzea; istripuen ikerketa; langile bereziki sentikorrak.\n2006ko irailaren 25eko Epaia, Gaztela eta Leóneko Auzitegi Nagusiko Lan arloko Salak emandakoa: lanbide-kontingentzia zehaztea, lanbide-gaixotasuna; lanbide-gaixotasunen zerrenda; karpo-kanalaren sindromea, erpuru malgukia; mugimendu errepikakorrak, eskumuturraren luzapena; arriskuen ebaluazioa, osasuna zaintzea.\n2007ko azaroaren 9ko Epaia, Euskal Autonomia Erkidegoko Auzitegi Nagusiko Lan arloko Salak emandakoa: prestazioen errekargua; azterketa ergonomikoa; gainahalegin jarraitua, jarrera behartuak, zamak eskuz erabiltzea; lanbide-gaixotasuna, hernia diskala, sindrome subakromiala.\n2008ko urtarrilaren 30eko Epaia, Bartzelonako Auzitegi Nagusiko Lan arloko Salak emandakoa: kalte-galeren kalte-ordaina, erantzukizun zibila, zirkulazio-istripuetarako baremoa, ezintasun iraunkor osoa, prestazioen errekargua, lanbide-gaixotasuna, endekapenezko tendinitisa, mugimendu errepikakorrak, jarrerak, gainahaleginak, zamak eskuz manipulatzea; lanpostua aldatzea.\n2008ko martxoaren 11ko Epaia, Euskal Autonomia Erkidegoko Auzitegi Nagusiko Lan arloko Salak emandakoa: lanbide-kontingentziak zehaztea; lanbide-gaixotasunen koadroa; atzemate mugimendu errepikakorrak goiko gorputz-adarrarekin; normalean etenaldiak ez egitea; karpo-kanalaren sindromea.\n2008ko uztailaren 1eko Epaia, Murtziako Auzitegi Nagusiko Lan arloko Salak emandakoa: arriskua haurdunaldian; kontratua etetea hardunaldian eta edoskitze-aldian arriskua dagoelako; mutuen arteko protokoloa; bipedestazio estatikoa.\n2008ko urriaren 1eko Epaia, Aragoiko Auzitegi Nagusiko Lan arloko Salak emandakoa: prestazioen errekargua segurtasun neurriak ez egoteagatik; jarrera behartuak, gainahalegina, zamak eskuz erabiltzea; aldi baterako ezintasuna, ezintasun iraunkor osoa ohiko lanbiderako; lan-istriputik eratorritako lunbalgia, bizkarreko uzkurdura eta hernia diskala; lanpostuaren azterketa ergonomikoa.\n2008ko urriaren 20ko Epaia, Auzitegi Goreneko Lan arloko Salak emandakoa: lanbide-gaixotasuna, epikondilitisa; lesioaren eta lanaren arteko lotura.\n2008ko azaroaren 26ko Epaia, Gaztela eta Leóneko Lan arloko Salak emandakoa: kontingentzia zehaztea, karpo-kanalaren sindromea; mugimendu errepikakorrak eta zamak eskuz erabiltzea.\n2008ko abenduaren 1eko Epaia, Murtziako Auzitegi Nagusiko Lan arloko Salak emandakoa: amatasunaren babesa; arriskua haurdunaldian eta edoskitze-aldian; kontratua etetea haurdunaldian eta edoskitze-aldian arriskua dagoelako; zama fisiko estatikoa etengabeko bipedestazioarengatik, gainahalegina, pisuak altxatzea eta mugimendu errepikakorrak.\n2008ko abenduaren 9ko Epaia, Murtziako Auzitegi Nagusiko Lan arloko Salak emandakoa: amatasunaren babesa; arriskua haurdunaldian eta edoskitze-aldian; kontratua etetea haurdunaldian eta edoskitze-aldian arriskua dagoelako; harremana disolbatzaileekin eta pinturekin, 8 ordu oinez, objkektu pisutsuak hartzea eta gaueko lanaldiak.\n2008ko abenduaren 12ko Epaia, Auzitegi Nazionaleko Administrazioarekin Auzien Salak emandakoa: lanbide-kontingentziak zehaztea, lanbide-gaixotasun ez-egiaztatua; mugimendu errepikakorrak.\n2009ko urtarrilaren 29ko Epaia, Kanaria Handiko Las Palmaseko Auzitegi Nagusiko Lan arloko Salak emandakoa: prestazioen errekargua, aldi baterako ezintasuna; lunbalgia; lanbide-gaixotasuna; lan-istripua; mugimendu errepikakorrak, jarrera behartuak eta zamak eskuz erabiltzea; medikuaren azterketa zehatza.\n2009ko otsailaren 13ko Epaia, Nafarroako Auzitegi Nagusiko Lan arloko Salak emandakoa: lanbide-kontingentziak zehaztea; jarrera behartuak eta mantenduak, mugimendu errepikakorrak tentsio muskularrarekin, bipedestazioa, goiko gorputz-adarren jarrera mantenduak; zerbikalgia, hernia diskala.\n2009ko otsailaren 16ko Epaia, Nafarroako Auzitegi Nagusiko Lan arloko Salak emandakoa: kontingentzia zehaztea; lanbide-gaixotasuna, lan-istripua; ahalegin fisikoa, zamak jasotzea, mugimendu errepikakorrak; nahaste muskulu-eskeletikoa goiko gorputz-adarrean, tendinitisa, mina sorbaldan.\n2009ko otsailaren 27ko Epaia, Nafarroako Auzitegi Nagusiko Lan arloko Salak emandakoa: kontingentzia zehaztea; lan istripua, kontingentzia arrunta; gainahalegina, zamak jasotzea; gerriko mina, hernia diskala.


Joseba Beristainek banda sonoroei buruzko ikastaro bat emango du Bilbon\n20 orduko formazioa izango da, 2019ko abenduaren 16tik 20ra, Campos Eliseos Antzokian\nDescubriendo las bandas sonoras lelopean SGAE Fundazioak banda sonoroak aztergai izango dituen ikastaro bat antolatu du Bilboko Campos Eliseos Antzokian (Bertendona 3 Bis, 5. solairua, SGAE Euskadi Lurralde Batzordearen Aretoa), 2019ko abenduaren 16tik 20ra. Formazioa gazteleraz emango da.\nEkimen formatibo berri honek ikaslegai anitz ditu: ikusentzunezkoaren banda sonoroei so diren musikagileak; banda sonoroen narratiban interesa duten zuzendari, ekoizle, muntatzaile eta gidoigileak; eta, orohar, banda-sonorogintzan sakondu nahi duten zine zein banda sonorogile eta afizionatu oro. Nagusiki, helburu pedagogikoak lau dira: ikusentzunezko lan batean musikaren garrantzia azpimarratzea, narrazio eta espresio tresna musikal ezberdinen ulermena eta uztarketa, gidoi musikal-audiobisualaren azterketa, eta, ikusentzunezko obra baten musikagintza-dimentsioaren kontsiderazioa kudeaketaren ikuspuntutik.\n20 ikasgela-orduko jardunaldiak izango dira, Joseba Beristain musikagile gipuzkoarraren eskutik. Besteak beste, Elcano eta Magallanes, lehen mundu bira filmaren musika-arduraduna dugu. Lehen mailako lanaz ari gara, izan ere, Donostiako 67. Zinemaldian aditzera emandako luzemetraia da eta berorren grabaketan Euskadiko Orkestra Sinfonikoa eta Donostiako Orfeoia aritu izan dira. Publizitatean, promozio bideogintzan, laburmetraia eta dokumentaletan baita luzemetraietan ere, eskarmentuzko egilea dugu gure bazkidea. Banda sonoroei buruzko ikasgai bat irakasten du Mondragon Unibertsitateko Humanidade Fakultatean (UHEZI) eta EiTBko Euskadi Irratian ohiko kolaboratzailea dugu, banda sonoroetan aditu gisa.\nIzen-ematea on-line egiterik baino ez dago SGAE Fundazioaren web orriaren bitartez, bertan ikastaroari buruz eskainitako txokoan, hain zuzen. Izen-emateek erregistratu ahalako ordena jarraituko dute, aretoaren aforoa bete arte, edo, ikastaroa bera hasten den egunera arte. Ez da ikastarorik emango gutxieneko izen-emate bat ez badago.\n‘Descubriendo bandas sonoras’\n2019ko abenduak 16, 17, 18, 19 eta 20.\nGoizeko 10etatik 14etara horas (astelehenetik ostiralera).\nBilbo: Campos Eliseos Antzokia (Bertendona 3 Bis, 5. solairua, SGAE Euskadi Lurralde Batzordearen Aretoa).\nIkasle berriak: 80€\nIkasle zaharrak: 60€\nSGAE bazkideak: 40€


USURBILEKO JUBENIL MUTILAK EUSKADIKO TXAPELDUN\nAsteburu mugitua izan zen martxoaren 22tik 24era Oiardo kiroldegian. Herriko taldea txapelketa hau eskuratzeko faboritoetako bat zen. Lehen fasean sailkapenaren buruan amaitu zuen Usurbilek eta 2. faserako txartela lortu zuten. 2. fasean, berriz, ez zien aukerarik eman aurkariei. Jokatutako 6 neurketak irabazita lauko finalerako txartela lortu zuten Zarautzen aurretik.\nBeste multzoan, berriz, Tolosa eta Zumaiak lortu zuten Oiardo kiroldegian jokatuko den azken fase honetarako txartela. Jubenil mutilen mailako Euskadi eskubaloi txapelketa ospatu zen bertan, ostiraletik igandera izan zen, eta egunero partidu bat jokatu zen. Txapelketa horretan 4 talde zeuden eta laurak pasatzen ziren Espainiako txapelketara eta irabazleak, Usurbilekoak izan ziren. Bigarren postuan Tolosa geratu zen, hirugarrenean Zumaia eta azkenik, laugarrenean Zarautz. Usurbilek 3 partidutatik lehen 2ak irabazi zituen eta txapeldun geratu zen eta hirugarrenean batengatik galdu zuen Zarautzen aurka.\nPartiduak hauek izan ziren:\n18:15 Pulpo EK – Tolosa CF Eskubaloia\n20:00 Zarautz ZKE – Usurbil K.E.\n17:45 Zarautz ZKE – Tolosa CF Eskubaloia\n19:30 Usurbil K.E. – Pulpo EK\nMartxoak 24, igandea\n10:45 Pulpo EK – Zarautz ZKE\n12:30 Tolosa CF Eskubaloia – Usurbil K.E.\nGaraipenarekin hasi eta amaitu dute asteburua usurbildarrek. Jubenil mutilen taldekoak Euskadiko txapeldunak dira! Adi, apirilaren 12ko asteburuan Espainiako sektorean jokatzeko sailkatua baitago taldea.


2022-02-19, Xakeko Taldekako Euskal Ligako 4. txanda.\nXAKEKO TALDEKAKO EUSKAL LIGA\n(2022ko urtarrilaren 29tik martxoaren 26ra)\nPartidak 90 minutukoak dira, gehi 30 segundo gehiago jokaldiko. Iaz denboraldi berezia izan zen koronabirusaren pandemiagatik. Aurten berregituratu da Euskal Liga. Ohorezko Mailaz gain, Lehenengo Maila izanen dugu, baina bi multzotan banatuta.\nAzkeneko bi taldeak Lehenengo Mailara jaitsiko dira.\n2022-02-19: LAUGARREN TXANDA\nEaso (Donostia, Gipuzkoa) (0) – Calasanz (Gasteiz, Araba) (0): 0-0 (jokatu gabe).\nDonibane Kirol Elkartea (Iruñea, Nafarroa) (3) – Orvina (Iruñea, Nafarroa) (9’5): 1’5-2’5.\nMartintxo (Gasteiz, Araba) (7) – Conteneo (Bilbo, Bizkaia) (9): 2’5-1’5.\nZornotza (Bizkaia) (9’5) – Gros A (Donostia, Gipuzkoa) (10): 0-4.\nSan Viator (Gasteiz, Araba) (6) – Abadiño (Bizkaia) (2): 2’5-1’5.\n1) Gros A (Donostia, Gipuzkoa) – 14 puntu.\n2) Orvina (Iruñea, Nafarroa) – 12 puntu.\n3) Conteneo (Bilbo, Bizkaia) – 10’5 puntu.\n4) Martintxo (Gasteiz, Araba) – 9’5 puntu.\n5) Zornotza (Bizkaia) – 9’5 puntu.\n6) San Viator (Gasteiz, Araba) – 8’5 puntu.\n7) Donibane Kirol Elkartea (Iruñea, Nafarroa) – 4’5 puntu.\n8) Abadiño (Bizkaia) – 3’5 puntu.\n9) Calasanz (Gasteiz, Araba) – 0 puntu.\n10) Easo (Donostia, Gipuzkoa) – 0 puntu.\nGROS BERRIZ ERE OSO NAGUSI\nLehenengo bi sailkatuen arteko demak garaile garbia erakutsi zuen: Gros guztiahalduna. Alejandro Franco Alonso, Santiago Gonzalez De la Torre eta Jose Luis Muñoz Avila faborito argiak ziren eta hori berretsi zuten lortutako emaitzan Fernando Yanez, David Diez eta Jon Asel Goiriaren aurrean. Orekatuagoa zegoen laugarren mahaia baino hor ere Grosekoa nagusitu zen: Eduardo Sanz Perezek garaitu zuen Jesus Unzueta Romero.\nOrvina da Grosekoen aurkari berria. Opari moduan zortzi puntu eskuratuta goian dago Orvina, baino hori baino gehiago egin behar izan du. Adibidez, derbi nafarrean nagusitu. Goi mailako lehia izan zen lehenengo mahaian. Donibaneko Mikel Huerga eta Orvinako Unai Garbisu aurrez aurre (lehenengoa Maisu Handi bihurtu berria eta bigarrena aspaldiko Nazioarteko Maisua). Maila handia bai eta berdinketa ere bai. Pablo Urrizak eta Haymar Leonek eman zioten garaipena Orvinari, Adrian Aldave eta Iñigo Lopez Garcia hurrenez hurren gaindituta. Javier Lizuainek Ignacio Soriano Ascasoren aurrean lortu zuen Donibanekoen garaipen bakarra.\nMartintxo – Conteneo lehian podiumean sartzeko helburua zegoen jokoan. 2’5-1’5 irabazi zuen Gasteizko taldeak eta bere hautagaitza mantendu du, nahiz eta oraindik Conteneo baino puntu bat atzerago egon. Ustekabea izan zen emaitza. Hugo Pelegrinek Conteneoko Johnny Sadusea garaitu zuen, nahiz eta venezuelarra faboritoagoa ageri. Martintxoko Jorge Tapiak meritu handiko berdinketa eskuratu zuen Fernando Marquinezen aurka. Aritz Moranteren garaipenak ahalbidetu zion Gasteizko taldeari 2’5 puntura iristea, aurrean Imanol Toledo aurkari zaila edukita ere. Carlos Varasek, ordea, ez zuen hutsik egin Bilboko taldean eta puntua eskuratu zuen.\nSan Viator eta Abadiño Ohorezko Maila honetan talde ahulak direla erakusten ari dira. Zein zen ahulagoa erabaki zen larunbatean. 2’5-1’5 irabazi zuen San Viatorrek. Ahultasun handia berriz erakutsi zuten abadiñoarrek, hiru jokalarirekin aurkeztu baitziren. Ibon Martin Echeandiak lortu zuen puntua bizkaitarrentzat eta Diego Sanz Uruenak arabarrentzat. Abadiñoko Alain Prietok ez zuen lortu askoz elo gutxiagoko Mikel Zubizarreta gainditzea eta berdinketak bizkaitarren porrota ezarri zuen.\n2022-02-26: BOSGARREN TXANDA\nAbadiño (Bizkaia) (3’5) – Easo (Donostia, Gipuzkoa) (0).\nGros A (Donostia, Gipuzkoa) (14) – San Viator (Gasteiz, Araba) (8’5).\nConteneo (Bilbo, Bizkaia) (10’5) – Zornotza (Bizkaia) (9’5).\nOrvina (Iruñea, Nafarroa) (12) – Martintxo (Gasteiz, Araba) (9’5).\nCalasanz (Gasteiz, Araba) (0) – Donibane Kirol Elkartea (Iruñea, Nafarroa) (4’5).\nCONTENEO, ZORNOTZA, ORVINA ETA MARTINTXO PODIUMAREN BILA ARITUKO DIRA\nGros A-k San Viatorri erraz irabaziko diola aurreikus daitekeenez, beste bi lehiak interesgarriagoak dira.\nConteneo – Zornotza eta Orvina – Martintxo neurketak orekatuak agertzen dira aldez aurretik. Gainera, podiumeko postuak zehazteko balio izanen dute.\nInformazio gehiago: “http://chess-results.com/tnr608396.aspx?lan=2&art=3&rd=1&turdet=YES”webgunean.\nMultzo bakoitzeko lehenengo sailkatuak Ohorezko Mailara igoko dira. Multzo bakoitzeko azkeneko hirurak zuzenean jaitsiko dira lurralde txapelketetara. Multzo bakoitzeko beste bi talde ez jaisteko Ligaxka jokatuko dute eta Ligaxka horretatik talde bat jaitsiko da lurralde txapelketetara.\nLEHENENGO MAILAKO A MULTZOA\n2022-02-19: HIRUGARREN TXANDA\nGetxo (Bizkaia) (3) – Ortuella (Bizkaia) (2’5): 2-2.\nArrasate/Arlutz (Amorebieta, Gipuzkoa) (4’5) – Egidazu/Landetxo (Gasteiz, Araba) (5): 2’5-1’5.\nSanturtzi (Bizkaia) (4’5) – Danubio (Miranda Ebro) (4’5): 1-3.\n1) Danubio (Miranda Ebro) – 7’5 puntu.\n2) Arrasate/Arlutz (Amorebieta, Gipuzkoa) – 7 puntu.\n3) Egidazu/Landetxo (Gasteiz, Araba) – 6’5 puntu.\n4) Santurtzi (Bizkaia) – 5’5 puntu.\n5) Getxo (Bizkaia) – 5 puntu.\n6) Ortuella (Bizkaia) – 4’5 puntu.\nDANUBIO ETA ARRASATE/ARLUTZ TALDEEN AURRAPAUSOA\nDanubio eta Arrasate/Arlutz izan ziren txandari etekin gehien atera ziotenak. Danubio faboritoa zen Santurtzin baina jokalariak ikusita berdinketa gerta zitekeen. Ez zen gertatu, laugarren mahaian Gorka Artiguez Alvarezek Santurtziko Amets Zubizarretari irabazi ziolako. Fermin Gonzalez Velezek ez zuen hutsik egin lehenengo mahaian Santurtziko Juan Carlos Fernandez Garciaren aurka eta horrela ongi kudeatu zuen Danubiok norgehiagoka. Beste bi partidetan berdinketa gertatu zen. Danubio bihurtu da lider berria.\nEgidazu/Landetxo taldeak galdu du lehenengo postua, baina txukun aritu zen Arrasate/Arlutz-en aurka: 2’5-1’5 galdu zuen. Mahai guztietan faborito ziren gipuzkoarrak baina Aitor Alcaide izan zen irabazi zuen bakarra.\nGetxok huts egin zuen Ortuellaren aurka. Azkeneko hiru mahaietan ziren faborito, baina bigarrenean Mario Bastok galdu zuen Pablo Momoitioren aurka eta laugarrenean Mikel Zapirainek Rodrigo Torreren aurka. Alex Rodriguezek eta Rafael Banos Rosiquek, ordea, irabazi zuten getxoztarrentzat. Berdinketak mailari eustea zaildu dio Getxori eta igotzea ia ezinezkoa bihurtu.\n2022-02-26: LAUGARREN TXANDA\nOrtuella (Bizkaia) (4’5) – Danubio (Miranda Ebro) (7’5).\nEgidazu/Landetxo (Gasteiz, Araba) (6’5) – Santurtzi (Bizkaia) (5’5).\nGetxo (Bizkaia) (5) – Arrasate/Arlutz (Amorebieta, Gipuzkoa) (7).\nGETXON ETA GASTEIZEN INTERES GEHIEN\nGetxo – Arrasate/Arlutz da lehiarik interesgarriena. Gipuzkoarrak izanen dira faborito, baina Getxok ere asko du jokoan.\nEgidazu/Landetxo – Santurtzi norgehiagokak ere bere interesa badu. Orekatua agertzen da. Gora edo behera begira jartzea eraginen du.\nDanubiok irabazi beharko luke Ortuellan. Liderra dagoen tokian ikuskizuna dago, baina oreka falta dago hasiera batean.\nInformazio gehiago: “http://chess-results.com/tnr608394.aspx?lan=2&art=3&rd=1” webgunean.\nLEHENENGO MAILAKO B MULTZOA\nAlfil (Beasain, Gipuzkoa) (2) – Marlaxka (Hondarribia, Gipuzkoa) (5’5): 1-3.\nZarautz (Gipuzkoa) (2’5) – Zugzwang (Urnieta, Gipuzkoa) (5’5): 1-3.\nMikel Gurea (Burlata, Nafarroa) (7) – Oberena (Iruñea, Nafarroa) (8): 2-2.\nAtsedena (0): Gros B (Donostia, Gipuzkoa) (5’5).\n1) Oberena (Iruñea, Nafarroa) – 10 puntu.\n2) Mikel Gurea (Burlata, Nafarroa) – 9 puntu.\n3) Marlaxka (Hondarribia, Gipuzkoa) – 8’5 puntu.\n4) Zugzwang (Urnieta, Gipuzkoa) – 8’5 puntu.\n5) Gros B (Donostia, Gipuzkoa) – 5’5 puntu.\n6) Zarautz (Gipuzkoa) – 3’5 puntu.\n7) Alfil (Beasain, Gipuzkoa) – 3 puntu.\nMIKEL GUREAK EUTSI EGIN ZION OBERENARI\nMikel Gurea – Oberena neurketa kirol arrazoiengatik eta kirolez kanpoko arrazoiengatik ikusmin handikoa zen. Lehia honetarako Oberenak bere galako taldea atera zuen: Jesus De la Villa, Javier Habans, Juan Labiano eta Martin Pascual Garcia. Helburu argia: Mikel Gurea zapaltzea. Talde lehiakorra atera zuen Mikel Gureak, baina elo gutxiago zuten mahai guztietan, batez ere lehenengo hiruretan. Daniel Pinto Holguin, Camilo Lotero, Alexandr Pedchenko eta Adrian Oroz Carrasco izan ziren talde burlatarraren jokalariak.\nOberenak ez zuen bere helburua lortu (2-2 izan zen emaitza) eta Ohorezko Mailara igotzeko okerrago geratu da (Mikel Gureak dagoeneko atsedena hartua du eta Oberenak ez).\nCamilo Lotero izan zen Mikel Gureakoen heroia. Javier Habans gainditu zuen. Adrian Oroz Carrasco taldekideak ere irabazi zuen, baina Martin Pascual Garciaren aurkako partida orekatuago agertzen zen hasieran. Jesus Maria De la Villak eta Juan Labianok irabazi zuten baina berdinketak aho zapore gozoagoa utzi zuen Burlatako taldean.\nHondarribiko Marlaxkak eta Urnietako Zugzwang-ek euren helburuak lortu zituzten, 1-3 Alfil eta Zarautz gaindituta. Aldea handitu dute Gros B-rekiko. Gogora dezagun, ziur aski, hiruren artean jaitsiera zuzeneko postu bat erabakiko dela. Aldi berean, Mikel Gurea eta Oberena harrapatzeko itxaropena badute.\nZugzwang (Urnieta, Gipuzkoa) (8’5) – Mikel Gurea (Burlata, Nafarroa) (9).\nMarlaxka (Hondarribia, Gipuzkoa) (8’5) – Zarautz (Gipuzkoa) (3’5).\nGros B (Donostia, Gipuzkoa) (5’5) – Alfil (Beasain, Gipuzkoa) (3).\nAtsedena (0): Oberena (Iruñea, Nafarroa) (10).\nZUGZWANG – MIKEL GUREA LEHIAN IKUSMIN GEHIEN\nMikel Gureak aukera ona izanen du lidergoa berriz hartzeko, Oberenak atsedena hartuko baitu. Hala ere, Zugzwang ere aurkari zuzena da. Txandako ikusmin gehiena Urnietan izanen da.\nBitartean, Marlaxkak eta Gros B-k irabazi beharko lukete Zarautz eta Alfilen aurrean eta garbi gora begira jarri.\nInformazio gehiago: “http://chess-results.com/tnr608395.aspx?lan=2&art=3&rd=1” webgunean.\nIturria: “Ajedrezvasco.com” webgunea.


Gure taldea - EU Reporter\nThe EU Reporter taldea esperientziadun difusio kazetari eta berriemaile, denak dira beren herri zehatzetan adituek osatzen dute. biak salatu dute EU Reporter'S online albiste portal eta EU Reporter News Agentziaren bezeroei Bruselan EBko eta Estrasburgon erakundeetatik.\nTitularra / Argitaratzailea / Editor\nColin Stevensek 30 urte baino gehiagoko esperientzia du telebistako ekoizle eta kazetari gisa telebistan zein irratian lanean BBC, ITV, SKY, CNN, Channel 4, S4C eta JN1.TV. Sari ugari irabazi ditu New Yorkeko Zinema eta Telebista Jaialdia, Urrezko Bideo Saria, BAFTA Best News & Actuality, Brighton Wildlife Film Festival Dokumental Onena. ITV Galeseko albisteen editorea eta zuzendari ohia da eta Quadrant Media & Communications enpresako zuzendariorde nagusia izan zen. Press Club Bruselako presidentea da, eta Ohorezko Letretako Doktore izendatu zuten Zerah Business School-en (Malta eta Luxenburgo) Europako kazetaritzan lidergoa izateagatik.\nDanielek 10 urteko aholkularitza profesionala du informazioaren teknologien, marketin digitalaren eta web teknologien industrian. Konpainiaren barruan berriki sortu den zeregina betetzen du teknologiako zuzendari nagusi gisa, Danielek linean presentzia estrategikoa eta irismen teknologiko berritzailea negoziora eramatea du helburu, programazioa, sistemen diseinua, bideografia eta web teknologiak konbinatuz.\nJames Drew-k 24 urteko edizio-esperientzia dakar produkzio editorearen eta kolaboratzaile gisa EU Reporter - 17 urte eman zituen Bruselan, garai hartan EBko komunitatean ezaguna izan zen EBko hainbat erakundetan egindako lanarekin, hala nola European Voice EurActiv, eta filmetarako eta aisialdirako esparruetan ere lagundu du, lanerako Elkarrekin aldizkaria.\nTori Macdonald hedapen eta garapen gehiago lantzen ari da EU Reporter. 2019an Newcastle Unibertsitatean lizentziatu zen Nazioarteko Enpresen Zuzendaritzan eta frantsesean lizentziatuta. Bruselan atzerritar britainiar gisa hazitakoa, jendearekiko eta kulturarekiko ilusioa du, lau hizkuntza hitz egiten ditu eta bere kultura arteko konpetentzia erabiltzen du mundu osoan harreman sendoak sortzeko.\nBideo eta lineako sare sozialen editorea - (Herri Administrazioa, Eurogunea, Ekonomia, Politika)\nCatherine Feorek Europar Batasunari buruzko esperientzia handia du, Europako Parlamentuan eta Europako Batzordean lan egin du. Jardunaldi publikoetako adituen urteetan garraioan, kimikan eta ikerketan aritu da lanean, eskualdeko garapenean, ingurumenarekin eta beste gai askorekin.\nKorrespontsal politikoa - (Politika, Ekonomia, Enpresa, Ingurumena eta Hezkuntza)\nPhilip Braund esperientzia handiko kazetaria da, azken hiru hamarkadetan sareko telebistako albisteetan, irrati albisteetan eta egunkari nazionaletan lan egin duena. ITVko Unitate Politikoko zuzendari nagusi ohia da, eta bere esperientziak ITV albisteak eta Channel 4 aktualitatea biltzen ditu.\nTV Kazetaria / Laguntzailea - (Politika, Eurogunea, Mundua)\nJim Gibbons-ek 30 urte baino gehiagoko esperientzia du Europako politikaren berri ematen emisore ugarirentzat. Bi sari nagusi irabazi zituen 2004an, Atlanta-ko CNN World Report Awards sarietan, Europako Parlamentuak egindako telebistako erreportajeengatik - Txosten Politiko Onena eta Ingurumen Txosten Onena.\nMartin Banks esperientzia handiko kazetari britainiarra da, 20 urte baino gehiago daramatza EBn eta Bruselan / Belgikan kokatutako nazioarteko beste erakunde batzuei buruz. Horren aurretik, Erresuma Batuko eskualde mailako egunkari garrantzitsuenetan lan egin zuen 1980az geroztik.


Literatura kritika: Pagford herri txikiko (h)istori(o)a(k) - Uriola.eus\nLiteratura kritika: Pagford herri txikiko (h)istori(o)a(k)\nbertonaldizkaria 2013-03-12 09:31\nEserleku hutsa / J. K. Rowling / Alberdania / Erein, 2013\nJ. K. Rowling aurkezpenik behar ez duen autorea da Harry Potter haur magoaren sortzaile gisa ezagun egin eta, mundu-mailako best seller idazle bihurtuta, irakurle gazteenen artean sekulako arrakasta lortu zuenetik. Oraingoan helduentzako literaturara salto egin du Eserleku hutsa izeneko eleberriarekin, euskaraz Alberdania eta Erein argitaletxeen elkarlanaren emaitza den Batera Saila bildumaren barruan topa daitekeena euskaraz; Estibaliz Lizaso arduratu da itzulpenaz eta Xabier Olarra, aldiz, itzulpena gainbegiratzeaz.\nAzala itsusi xamarra iruditu zaidala albo batera utzita, Eserleku hutsa esku artean izan nuen lehendabiziko aldian liburuaren lodierak bereganatu zuen nire arreta. Izan ere, azken boladako salbuespenak salbuespen, rara avisak kontsidera daitezke gurean 250 orrialdetik gorako lanak argitaratzera animatzen diren idazleak, zer esanik ez 550 orrialdetik gorakoak. Zenbaki hutsak berebiziko baliorik ez du literatura terminotan, bai ordea horrek ezkutatzen duenak: kasu honetan luzera protagonistaren rola partekatzen duten hogei pertsonaiek eta hauen arteko harremanak azaltzen dituen argumentu korapilatsuak soberan justifikatua da. Horra hor itzulpenen balio nagusietako bat, euskarazko jatorrizko lanetan nekez aurkituko genitzakeen proposamenak gure eskura jartzekoa hain zuzen.\nBarry Fairbrother Pagfordeko zinegotzia hiletaren ospakizunarekin hasten da istorioa. Ez dago hileta bat baino ekitaldi aproposagorik herri txiki bateko gizartea irudikatzeko. Aitzakia perfektua da estatus ezberdinetako bizilagunak biltzeko: botereari lotzen zaizkionak, itxurakerietan beren burua ezkutatzen dutenak, hara gogoz kontra bizitzera joandakoak zein pagfordar harroak; irakasleak, abokatuak, dendariak, drogazaleak, ikasleak, medikuak. Elizkizunak agerian uzten ditu udaletxean hutsik geratu den eserlekua betetzeko lehiak suspertutako herritarren arteko aspaldiko inbidiak, sekretuak, frustrazioak, baita gezurrak eta traizioak ere. Adar askotako gatazka honen erdigunean kokatzen da Pagford eta Larraldea auzoaren arteko isilpeko gerra, biztanleak banantzen dituena. Eleberri honetan lekuak pertsonaiek bezainbeste garrantzia erakusten du, Pagfordeko historiak baldintzatzen baititu herritarren bizitzak, eta alderantziz, bertan bizi diren familien istorioek egiten dute Pagford. Azken batean, Ingalaterrako herri txiki bateko gizarte itxiaren gaineko argazki entretenigarria eskaintzen zaigu Eserleku hutsan.\nNarrazioan bi zati bereiziko nituzke. Lehen lau ataletan zehar fokua familiaz familia ibiliko da, txandaka haien egunerokoa jasoz, kapitulu bakoitzeko familia bat egiturari jarraiki. Azken bi ataletan, ordea, erritmoa biziagoa izango da eta pertsonaien istorioak gurutzatuz, lotuz eta nahastuz joango dira, amaieran bat egiteraino. Maitasun eta umore dosi handiagoak bota ditut, akaso, faltan. Pena da, bestalde, testuaren azken orrazkerari ihes egindako akatsak. Halere, bada aipatzea merezi duenik Rowlingek aukeratutako molde narratiboan: ez digu pertsonaien bizitza osoaren berri ematen, horren ordez, pertsonaia bakoitzari ezaugarri nagusi zenbait egokitu eta, haren txanda iritsitakoan, kontaketak alderdi horietan baino ez du sakonduko. Horrela, ikuspegi partziala baina, aldi berean, zehatza ematen zaigu, eleberrian zehar, gertakariek hala bultzaturik, protagonisten karakterizazioan nabaritzen den bilakaerarekin batera, irakurleongan jakin-mina areagotzera laguntzen duena.\nEz dagokit niri ebaztea mundu zabalean hainbesterako ikusmina sortarazitako liburu honek helburua bete edo autorearen milioika jarraitzaileen fikzio egarria ase duen, baina edozein modutan, kalitatezko kontsumo literatura egin daitekeelako adibide garbia da J. K. Rowlingen Eserleku hutsa.\nArgazkiak: Alberdania / Erein


Sortu zure bloga WordPress-ekin – KZblog\nSortu zure bloga WordPress-ekin\nInoiz pentsa duzu zure ideiak eta esperientziak interneten bidez partekatzeaz? Halan bada, ziur aski blog batean sortzen pentsatu duzula. Baina, galdera berdina burura dator beti: <<Hain zaila izango da hori… Nondik hasi behar naiz?>>. Hau dela eta, KZgunetik, WordPress-en bidez zure bloga sortzearen errestazunaz hitz egingo dugu gaur.\nWordPress-i buruz gehiago ikasi nahi duzu? Izena eman gure “WordPress: Zure webgunea sortu” urruneko ikastaroan\nWordPress zure bloga sortzeko plataforma nagusienetariko bat dugu. WordPress oso erresa da. zure bloga sortzen hasteko, WordPress-en webgunean sartu besterik ez duzu behar eta bertan izena eman.\nZergatik WordPress erabili?\nBere webgunearekin ohitzen zaren einean aurreratzen joan ahal zarelaren abantaila dauka. Nahiz eta blog erraz batekin hasi, webgune profesionala eukitzen bukatu ahal dezakezu. Gainera dohain da, baina badaukazu zure domeinua erosteko eta nahi duzunean ofiziala egiteko aukera. Gauza bikaina salerosi bat edukiz gero edota zure bloga aurrera egiten badu.\nLehenengo pausoak WordPress-en\nLehenengoko gauza zein motatako bloga sortu nahi duzun pentsatsea da. Zeri buruz hitz egingo duzun, edukiera, idazteko modua, etab. Ez da gauza bera blog pertsonal bat, iritxizkoa edo zure gogokoen zaletasuna (errezetak, eskulanak, informatika…). Gaiez aparte, blogarentzako izen batean pentsatzea garrantzitsua da eta ea zure izena edo izengoiti bat erabiliko baduzun. Prest? Ba, hasiko gara!\nWordPress ospetsu bihurtu duen ezaugarri nagusia bere malgutasun eta pertsonalizazio handiak dira. Txantiloiak protagonista nagusienak dira. Gai hauei esker zure bloga zure gustura pertsonalizatuko duzu. WordPress dohaineko txantiloi pilo ditu. Eta, hori gutxi balitz ere, txantiloiak pertsonaliza ahalko dituzu; zure irudia aukeratu edo gogokoen kolorea, ponte mota, tamaina…\nHiztegiarekin ohitzea garrantzitsua da. Pluginak oso garrantzitsuak dira blog baten sorkuntza eta pertsonalizazioan. Baina, zer dira eta zertarako erabiltzen dira? Pluginak funtzio bat edo gehiagoko aplikazioak dira. Aplikazio hauek era askotakoak izan daitezke eta ea gai guztiak ikutzen dituzte: diseinua, estatistika, sare sozialak, ziurtasuna, etab. Laburbilduz, zure blogari funtzio baten bat faltatzen zaiola usten baduzu, ziurrenik horretarako plugin bat dagoela! 50.000 baino gehiago plugin daude WordPress-eko webgunean, bertatik jaitsi eta zure blogan dohain instala ahal dezazun.\nZure bloga sortzen ikasi gure “WordPress: Zure webgunea sortu” ikastaroarekin\nNork KZgunea| 2019-01-30T11:26:32+00:00\t2018/05/10|Informatika eta Teknologi berriak, Orokorra|Iruzkinik gabe\nAutobus aplikazioak zure bidaia antolatzeko\nYoutubeko kanal hezigarriak\n2019KO UDA: APPAK ETA GADGETAK\nInformatika eta Teknologi berriak (451)


"Joko Olinpikoak egindako lanaren emaitza dira" - Barrika - Hiruka.eus\n"Joko Olinpikoak egindako lanaren emaitza dira"\nAnder Zarraga 2021-05-03 15:00\nHiginio Rivero arraunlariagaz batera, 2021eko irailean Tokioko Joko Paralinpikoetara joango da Iker-Ekaitz Libano entrenatzailea. Barrikoztarra Bizkaiko Piraguismo Federazioko presidentea ere bada.\nEgun bakar batean egingo den probarako lau urte daramatzate prestatzen Higinio Rivero arraunlariak eta Iker-Ekaitz Libano haren entrenatzaileak. “Piraguaren munduan Joko Olinpikoak dena dira, eta guztia erabakitzen da minutu bat baino gutxiagoan”, azaldu du Libanok. Irailean joango dira biak Tokioko Joko Paralinpikoetara, baina, entrenatzailearen ustez, egindako lan guztiaren emaitza besterik ez da hori: “Benetan garrantzitsuena eta ederrena da horraino egindako bide eta esfortzu guztia”.\nSevilla eta Asturias artean ibiltzen dira entrenamenduak egiten, “ahalik eta baldintza egokienak izateko”. Neguan La Cartujako goi-mailako zentroan aritzen dira, eta bero handia egiten duenean, aldiz, Asturiasera mugitzen dira. Pandemiaren ondorioz, baina, egitura hankaz gora jarri zaie, hala ere, lasai daudela dio Libanok, luzapen horrek hobeto prestatzeko denbora eman dielakoan.\nNolakoa da Barrikako piragua taldea?\n“Oso talde polita daukagu: 100 bazkide inguru gara, horietatik, 30 gazteak dira. Kadete talde nahiko indartsua ere osatu dugu, baina eskola mailako arraunlariak falta zaizkigu. Horregatik gabiltza eskoletan ekintzak egiten. Orain arte, ikastaroetan arrakasta nahikoa izan dugu, eta bost arraunlari gehiago etorri dira. Gu lehiaketarako taldea gara, eta txikitatik hori barneratzen diegu gazteei”\nRiverogaz lanean hasi zen bere entrenatzeko moduak arraunlariaren arreta deitu zuelako: “Berak deitu ninduen bere entrenatzailea izatea nahi zuelako. Kontatu zidan proiektu bat zeukala nazioartean lehiatzeko, eta elkarregaz hasi ginen lanean”. Azpimarratu du Rivero beti bikaintasunaren bila doan kirolaria dela, eta, denboragaz eta lanagaz, elkarren arteko konfiantza indartuz joan dela.\nGaztetan, Barrikako piragua taldean lehen saiakera egin ondoren, bertan geratu zela gogoratu du Libanok. “Probatu nuen, eta ondo ematen zitzaidanez bertan geratu nintzen; gainera, oreka ona neukan, lehiaketarako piraguetan hori berebizikoa da, eta horrela hasi nintzen”. Euskadiko selekzioan egotera heldu zen. Ikasketetan etenaldi bat egin ondoren, klubera itzuli zenean, entrenatzaile bat behar zuten, eta horrela hasi zen klubeko gazteak entrenatzen. “Unibertsitateko karrera amaitu nuenean serio hartu nuen entrenatzearen kontua, eta gero eta gehiago joan nintzen prestatzen, duela bi urte, Espainiako Federaziorako deitu ninduten arte”. Horrez gain, Bizkaiko Piragua Federazioko presidentea ere da Libano, “kargurako aurkeztu nintzen jendeak eta klub batzuek hala eskatu zidatelako”. Gaur egun kirolaren mundu hori apur bat makal dagoela aitortu arren, eskola inguruko piragua zaletasuna bultzatzeko lanean daude, “harrobia finkatu nahi dugu”. Bestalde, Bilboko itsasadarrean ere talde bat sortzeko ahaleginetan daude, uste osoa dutelako horrelako talde batek ahalmen handia izan dezakeelako, baita Estatu mailan ere.\nBitartean, Barrikako lokalean egokitzapen-lanak egiten ari diren honetan, azpimarratu du aurten emaitza oso onakaz hasi dutela denboraldia: bigarren eta hirugarren postuak eskuratu dituzte Euskadiko txapelketan.


Beyrie eta Haranburu gogoan Ibardinen amaitu den Kronoeskaladan | Euskal Herria | Naiz\nLorentxa Beyrie eta Xistor Haranburu presoen egoera salatu dute Nafar Erresumako Kronoeskaladako finalean. Urruñan hasi eta Ibardinen amaitu den azken etapa Dider Zagok irabazi du. Eguraldiak lagundu du eta 40 parte hartzaileek gozatu ahal izan dute.\nHaritz Larrañaga|2019/10/19 Eguneratua:\nIrudian, Jean marc Irola lehiakidea irteera eremuan. (Bob EDME)\nSei igoerek (Lizarrieta, Otxondo, Izpegi, Ibañeta eta Larrain) osatzen zuten itzulia Ibardinen amaitu da. Adele Kerbaol lehiakideak bildu ditu puntu gehien (50 puntu) eta «Nafar Erresumako Koroa» irabazi du. Gaurko etapa ordea, Didier Zagok irabazi du, 17 minutu baino ez ditu behar izan Biarnoko txirrindulariak Ibardineko kaskora heltzeko. Nafar koroa irabazi duen beste lehiakieetako bat Jean Marc Irola izan da, ezker besoa falta duen txirrindularia.\nBigaren urtez jarraian antolatu du Urrun-Urbil, Urruñako preso eta iheslarien sostengu komiteak Ibardineko igoera. 6,43 kilometroko ibilbdea eta 405 metroko altuera zituen etapak, baina parte hartu duten 40 lehiakideek sasoi betean daudela erakutsi dute.\nAmaieran, sari banaketekin batera, berriki Parisko Auzitegiek baldintzapeko askatasuna ukatu dieten Lorentxa Beyrie eta Xistor Haranburu izan dituzte gogoan, izan ere, Nafar Erresumako Kronoeskaldak duen helburu nagusietako bat «bake prozesua bultzatzea da, eta horretarako euskal presoen auzia konpondu behar da».\n«Kirolari onenak 18 minututan iritsiko dira helmugara eta azkenengoek, ostera, 30 edo 40 minutu beharko dituzte», azaldu zion GARAri Mattin Ruiz de Alda koordinatzaileak pasa den ostegunean. Ondorioz, antolatzaileen aurreikuspenak gaindituak izan direla esan daiteke, lehiakideek denbora gutxiago behar izan baitute Ibardinera iristeko.


Sexu Askapenaren Nazioarteko eguna Debagoienean ere ospatuko dute - Debagoiena - Goiena.eus\nSexu Askapenaren Nazioarteko eguna Debagoienean ere ospatuko dute\nJosu Bilbao 2016-06-28 09:33\nArrasaten manifestazioa egingo dute 19:30eean herriko plazan hasita, TransMarikaBolloFeminista koordinadorak deituta. Gainera, parrokiaren arkupean film laburren proiekzioa eskainiko dute ibarreko hainbat gunetan.\nArrasateko parrokiaren arkupean (22:00etan), Aramaioko Sastiñan (22:00etan), Aretxabaletako udaletxe zaharrean (22:00etan), Bergarako gaztetxean (20:00etan) eta Oñatiko kultura etxean (19:30ean) eskainiko dituzte film laburrak.\nBesteak beste, Fernando Rocha brasildarraren Doce de Goibada, Soren Green danimarkarraren En eftermiddag, Martin Edralin kanadarraren Hole, edo Amy Harrison estatubatuarraren Miss Finknagle succumbs to chaos filmak eskainiko dituzte.\nGainera, Sexu Askapenaren Nazioarteko eguna ospatuko dela eta, Arrasateko Udal Bibliotekak gai honen inguruan erakusketa bat prestatu du helduen liburutegiko sarreran.\nOstadarraren bandera eta hiruki arrosa, Bergarako udaletxeko balkoian\nJosu Bilbao 2016 eka 28 Bergara\nHiruki arrosa eta ostadarraren bandera jarri diituzte Bergarako udaletxeko balkoian Sexu Askapenaren Nazioarteko egunaren baitan,\nAramaiok bat egin du Sexu Askapenaren Nazioarteko Egunarekin\nArantzazu Ezkibel Galdos 2016 eka 28 Aramaio\nGaur, ekainaren 28a, Nazioarteko LGTBIQ eguna da. Hori aldarrikatzeko, Aramaioko udaletxeko balkoian ostadar koloreko bandera jarri dute. Aramaioko...\nTransMarikaBolloFeminista koordinadoraren manifestaziora joateko dei egin du EH Bilduk\nEneko Azkarate 2016 eka 28 Bergara\nArrasateko EH Bilduk adierazi du hedabideetara bidalitako ohar bidez, Sexu Askapenaren Nazioarteko eguna dela-eta, gaur arratsaldean Arrasaten egin...


BLOG HONI BURUZ - Etika Aplikatuko Zentroa\nDeustuko Uniberstiateko Etika Aplikatuko Zentroaren helburua blog honekin, zentroaren jatorrizko helburuak betetzen laguntzea da. Alegia, justizia soziala, bizikidetasun baketsua, pertsonen duintasuna eta bizitza sozial, politiko eta ekonomikoan parte-hartzeko eskubidea bermatzen duten praktikak (banakoak eta kolektiboak) aztertzea eta sustatzea.\nKonbentzituta gaude, ezagutzaren transferentzia, egiten den ikerkuntzaren emaitzen eztabaida publikoa, eta etika publikoaren inguruko iritzien zabalkuntza eta eztabaida beharrezkoak direla helburu horiek betetzeko.\nBlog honek bi eduki mota dauzka:\n• “Berriak” atalean, Etika Aplikatuko Zentroari buruzko informazioa aurkituko duzu. Helburua EAZaren proiektu, argitalpen eta jarduerak ezagutzera ematea da.\n• “Begiradak” atalean EAZko ikerlarien iritzi artikuluak aurkituko dituzu. Etika Aplikatuko Zentroak ez du bere ikerlariek diotenaren ardurarik, berariaz halaxe jakinarazi ezean.\nDeustuko Unibertsitateko Etika Aplikatuko Zentroari buruzko eta bere helburu, ikerketa proiektu edo hezkuntza jarduerei buruzko informazio gehiago jasotzeko, Gizarte eta Giza Zientzien Fakultateko webgunera jo ezazu.


"Biok dugu premia larria" - Noticias de Gipuzkoa\n"Biok dugu premia larria"\nImanolek bi taldeen beharra onartu du: "Eibarrek bizitza du jokoan, baina guk ere bai"\nm. tolosa 26.04.2021 | 00:30\ndonostia – Imanol Alguacilek ondotxo daki Eibar premia larrian iritsiko dela gipuzkoarren arteko derbira, azken postuan dagoelako eta irabazi egin beharko duelako salbazio gunera hurbiltzeko; baina, Europarako sailkapena lortzeko borrokan Realak ere irabazi egin behar duela azpimarratu du. Zentzu horretan esan zuen "biok dugu premia handia". "Ez da neurketa erraza izango, ez beraientzat, ezta guretzat ere; izan ere, Eibarrentzat hil ala biziko partida bada, guretzat ere hala izango baita, bakoitzak dituen helburuak gorabehera", gaineratu du oriotarrak.\n"Lehiakorrak gara eta derbia irabazi nahi dugu; hiru puntu garrantzitsu daude jokoan eta horien bila joango gara", azpimarratu du txuri-urdinen entrenatzaileak. Hori bai, argi utzi zuen "gipuzkoarra izanik, partida amaitzen denean eta irabazten badugu, min handia emango lidake Eibar hor ikusteak, Mendi sufritzen ikusteak, niretzat erreferentea baita, mingarria izango litzateke. Eibar Lehen Mailan geratzea gustatuko litzaidake eta ".\nTalde armaginaren eta bere futbolaren egoerari dagokionez honako hau esan zuen Realeko entrenatzaileak: "Mendirekiko errespetuaz ez dut askorik esan nahi, baina xehetasun txikiek eta une puntualek kalte handia egin diete, eta horiek garesti ordaintzen dira elitean. Eibarrek ez du bere izaera aldatuko, baina ez dut uste aurrekoan bezala hiru erdiko atzelarirekin jokatuko dutenik, betiko eskemetara itzuliko dira, presioa goian eginez", gaineratu zuen.\nEta bi taldeen arteko azken paridei dagokienez, hauxe esan zuen: "Azkenekoan irabazi egin genuen eta duela bi urte berdindu. Ea bihar ongi lehiatzeko gauza izan eta bi areatan fin ibiltzen garen; horixe izango baita gakoa, bai erasoan, eta baita defentsan ere".\nAitzakiarik gabe Bere ohiko diskurtsoari leial, Imanolek ez du a-itzakiarik jarri nahi talde txuri-urdinak dituen baja ugariak baliatuta. "Nortasunez jokatzen saiatuko gara, ea gure jokoa egiteko gai izaten garen. Minez jokatzen jakin behar da Realean eta elitean jarduteko ", esan du lesioak dituzten jokalarien inguruan.\nAlguacilek, bestalde, bosgarren postua lortzeko lehia oso irekita dagoela uste du, "partida zailak geratzen zaizkigu guztioi, baita Betisi eta Vila-reali ere. Jada ez dago neurketa errazik eta denak gaude egoera antzekoan. Erdialdean sailkatuta daudenak goikoak nola harrapatuko pentsatzen ari dira".\nAzkenik, gaur 40. urteurrena bete duen Realaren lehen Liga titulua izan zuen hizpide. Oriotarrak "oihuka bizi izan zuen, Kopan ikusi ninduzuen bezalaxe, negarrez eta gainerako zaleek bezala ospatuz. Etxean nengoen, gozatzen. Oraindik gogoan dut atera zuten erretilu ospetsua eta txapeldunak herri guztietatik pasa zirela. Ea garaipena lortzen dugun, egun hura pozik gogoratzeko".\n"Mendi erreferentea da niretzat; gipuzkoarra izanik, Eibar Lehen Mailan geratzea gustatuko litzaidake"\nIgandean Andatza Eguna ospatuko da ezohiko moduan.


«Tabernan neurriak bete egiten dira. Tabernak istean dator arazoa»\n25 ekaina, 2021 Motzean 308\nAsier Aseginolaza – Kirkil taberna (Ordizia)\nOrdiziako Santa Ana festak uztailean ospatu beharko lirateke, baina beste herri batzuetan zer gertatzen ari den ikusita, ez dirudi Ordizian ospatuko dituztenik. Horren faltan, kultur eta aisialdi ekintzaren bat edo beste antolatzea oso posible da, baina oraindik jende pilaketarik ez da gomendatzen. Zein eragin du horrek zure negozioan?\nEgia esan, beldur naiz. Ikusten dugu nola ari diren neurriak malgutzen, jendeak alkoholarekin kontrola galtzen duela… eta ostalariak izango gara ez festetan, beste behin ere, polizia lanak egin beharko dugunak. Iaz hala gertatu zen, hala ari da gertatzen, eta aurten ere, ausartzen naiz esaten, antzeko egoerak biziko ditugula. Eta ez dut batere gogorik, beldurrez gaude etor litekeenagatik.\nEgun horietan jende gehiago ibiliko dela uste duzu?\nUste dut baietz! Hala bada, lan egiteko aukera bat izango da. Etxeratzeko ordu mugarik ez izateak, eta ostalaritza establezimenduen ordutegia luzatu izanak, bueltatxo bat emateko aukera emango du. Baina esan bezala, beldurrez gaude!\nOrdutegia aipatu duzu, pasa den astetik 02:00ak arte ireki dezakezue…\nGauerdira arteko muga motz geratzen zen. Orain, bi ordu gehiagorekin, afal ondoren ere lan egin dezakegu, beraz, tira! Ikusiko dugu nola doan. Bestalde, neurrien inguruan, uste dut, ez direla oso logikoak. Jendea tabernan dagoenean neurriak bete egiten dira. Arazoa dator, tabernak istean. Astebururo-astebururo ikusten ari gara, kaleetan eta parkeetan biltzen dela jendea, eta hor ez du inork esku hartzen. Ez zen hobe izango jende horrek ostalaritza establezimenduetan eserita jarraitzeko aukera izango balu?\nHerriko festak urteko diru sarrera garrantzitsuenetako bat izaten dira. Nola eragingo dizue ez ospatzeak?\nOrain arte bizirautea lortu dugu, baina soldatarik etxera eraman gabe. Aurreko urtean bi soldata baino ez genituen eraman, eta aurten beste pare bat. Eta laguntzak ez dira nahikoak izan. Berandu, gaizki eta gutxi jaso dugu, eta ezin da ahaztu, ez digutela lanik egiten utzi. Hori konpentsatu egin behar da! Baina hala ere, benetan nahi dudana da, lan egiten utz diezagutela.\n« Olatako bira Ataunen: kondaira, artadi, leize eta mailo arteko bidean\n«Festarik gabe eta jende pilaketarik gabe ezin dugu lanik egin» »


Irrizetak - Donostia / San Sebastián 2016 Europako Kultur Hiriburua\nongizatea sorkuntza kolektiboa\nHar ezazu umorearekin, baina ez da txantxa\nIrrizetak ekimenaren tesia zera zen, umorea ezinbesteko osagaia dela bizitza osasuntsua izateko eta, horretarako, herritarrei askotariko gomendioak, umorez beteak, eskaini zizkion ikus-entzunezko formatuan.\nGuztira, umore-ukitu argia duten hogei esketx grabatu zituzten, hamar luze eta hamar labur (azken hauek mutuak), eta osasunaren bost esparru lantzen dituzte: sexualitatea, toxikologia, elikadura, osasun fisikoa eta osasun emozionala. Gaiarekin lotutako aditu eta zerbitzuen erabiltzaileekin elkarrizketak egin ostean sortu ziren bideo horiek guztiak. Piezen helburua ez zen irtenbide zehatzak eskaintzea, baizik eta landutako gai horiekin lotutako egoera posible batzuk erakustea, umorea ardatz nagusi izanik.\nSei euskal aktore ezagunek parte hartu zuten edonori barre eginaraziko dien ikus-entzunezko pieza hauek sortzen: Maribel Salas, Santi Ugalde, Borja Pérez, Iker Galarza, Ane Gabarain eta Inma Fernández.\nEgindako lana plazaratzeko, umorez betetako ekitaldi berezi bat gauzatu zen fikziozko symposium formatuan, "Symposium Donostiarrasis Lúgubre: egia ala mitoa?" izenpean. Mikel Pagadi buru izan zuen ikerketa taldea aurduratu zen ekitaldia aurkezteaz. Honen bideoa hemen topatu daiteke.


Donostian aurkeztu dute Legazpin egingo duten Artzain Eguna : Goierriko Hitza\n“Gure gaztak dastatzea gure herriko kulturari eta baloreei eusteko modu onena da” esanez amaiera eman dio Xabier Arruti Gipuzkoako Foru Aldundiko Nekazaritza eta Landa Garapeneko Zuzendari nagusiak gaur aldundiaren egoitzan, Donostian, egin duten Gipuzkoako Artzain Egunaren aurkezpenari. Legazpin izango da artzainen lanari aitortza egiten dion eguna datorren igandean, aurtengoa 33. ekitaldia da. Aurkezpenean Bittor Oroz Eusko Jaurlaritzako Nekazaritza, Arrantza eta Elikagaien Politikako Sailburuordea, Koldobike Olabide Legazpiko alkatea eta Aitor Mantxola artzain legazpiarra izan dira. Guztiekin batera Laura Igantzik parte hartu du agerraldian Euskal Artzainak Ameriketan elkartearen ordezkari gisa, izan ere, aurtengo Artzain Egunaren berritasun azpimarragarriena da elkarteak urteko topaketa Legazpin bertan egingo duela igandean. Omenaldiak, erakusketak, artisauen lanak, txapelketak eta beste hainbat ekintza hartuko ditu Artzain Egunak. 400-450 lagun espero dituzte Euskal Artzainak Ameriketan elkarteko topaketan.


Luberri: Surfer: 3Dimentsioko funtzioen irudikapena\nSurfer: 3Dimentsioko funtzioen irudikapena\nLetretakoentzat lan nekeza izan da beti bi dimentsioko funtzioen interpretazioa, parabolak direla, direla hiperbolak... x eta y-rekin nahasita ibiltzen ginenontzat haren laguna den z agertzen denean forma matematikoen edertasunaz disfrutatzearekin konformatu beharko dugu.\nOberwolfacheko ikerketa matematikako institutuak garatu du eta hiru aldagaitako funtzioak irudikatzen ditu. Funtzio galeria bat eskaintzen du eta funtzio hauetan zenbait aldagaien balioekin jolas daiteke formak aldatzeko.\nPrograma hiru sistema nagusietan dabil.\nLinuxen instalatzeko hemendik jaitsi eta fitxategian bi klik eginda software biltegiak instalatuko du (instalazioa bukatzen duenean ez du adierazten baina programa prest egongo da Aplikazioak > bestelakoak taldean).


Ibargaingo musikarien ikasturte bukaerako kontzertu jaialdia, gaur | El Diario Vasco\nOiartzunIbargaingo musikarien ikasturte bukaerako kontzertu jaialdia, gaur\nIbargaingo musikarien ikasturte bukaerako kontzertu jaialdia, gaur\nMatrikula epea zabalik dago ekainaren 28a arte; Udalak emango duen laguntza erantsiari esker kuotak merkeagoak izango dira\nIbargain Musika Eskolako ikasleek ikasturteari agur esateko hoberen dakiten modua aukeratu dute aurten ere: musikaren bidez. Denera, bost kontzertu antolatu ditu Musika eskolak. Pasa den ostegunean eta ostiralean, gaztetxoen kontzertu bana izan ziren, Elizalde eta Haurtzaroko 6-8 urte bitarteko ikasleentzat zuzenduta. Besteak beste, tronpeta, klarinetea, zeharkako flauta eta flautina, harpa, gitarra, biolina, biolontzeloa, akordeoia, pianoa eta perkusioa jo zituzten.\nGaur, dena dela, izango da kon-tzertu-jaialdi nagusia. Elorsoro kiroldegian urtean zehar ikasgeletan landutakoa erakutsiko dute 19:00etatik aurrera. Hala, Ibargain Musika Eskolako maila guztietako Instrumentu eta Koru Taldeak eta Elizalde Herri Eskolako eta Haurtzaro Ikastolako 6-9 urte bitarteko ikasleek parte hartuko dute.\nGitarra Taldea eta Hari Taldearekin (biolinak eta txeloak) emango diote hasiera. Gero, musika eskolako, pianoa, perkusioa eta batez ere gaztetxoenak izango dira protagonistak Mikel Laboaren 'Gure Hi- tzak' kantan. Horen ondoren, Japonia, Ghana eta Brasil bisitatuko dituzte hango kantak eskainiz. Horren ondoren, gurasoez osaturiko 'Amaita Swing' taldea arituko da; 'Bat batean' taldearekin jarraitzeko eta azken txanpan '3, 2, Band!' taldea tronpetekin eta koruarekin ariko da. Azkeneko bi kantetan, urtero bezala, Haurtzaro eta Elizaldetik etorritako lagunek ere kantatuko dute haiekin batera. Azpimarratzekoa da azkeneko kantan, Xabier Solanoren 'Erre zenituzten sorginak' kantan, Elizalde Dantza Taldea eta Haurtzaro Dantza Taldea ere taularatuko direla.\nBestalde, herriko bi ikastetxeetara ere gerturatuko dira ikasgelaz ikasgela instrumentuen aurkezpenak egitera, gertutik ezagutu ditzaten. Elizalde Eskolan maiatzaren 29an izango dira; Haurtzaro Ikastolan, berriz, ekainaren 12an.\nAzkenik, ekainaren 8an arratsaldean, Landetxe Plazan Laia Tabernaren eskutik 'Bat batean' eta 'Hiru bi Band!' taldeek kontzertu bat eskainiko dute plaza girotuz.\nMusika saioak, doan\nUrtero bezala, Ibargain Musika Eskolak ekainean benetako musika saio bat doan eskainiko du probatu nahi dutenei. Oiartzuar gaztetxo eta helduak hurbiltzera animatu nahi dituzte «gure saioak dastatzera, baterian, pianoan, gitarran, biolinean, txeloan, akordeoian, flauta, tronpeta eta klarinetean. Hurbildu lasai eta lehenengo urratsak eman kortxeen munduan, merezi du eta!», adierazi du Juan Pablo Lizartzak, Ibargain eskolako zuzendariak.\n«Matrikula epea zabalik dago ekainaren 28a arte eta jakinarazi nahi dugu Oiartzungo Udalak emango duen laguntza erantsiari esker kuotak merkeagoak izango direla 2018/2019 ikasturtean Oiartzunen erroldatuak daudenentzat», gaineratu du. Ibargain Musika Eskolan ekainaren 21ean ikasturtea bukatuko dute ikasturtea. «Merienda batekin ospatzeko asmoa dugu».


Apirilaren 20an hasiko da Hezkuntza eta Lanbide Heziketaren Ministerioak antolatutako “Erronka berrietarako curriculum berria” foroa - Apirilaren 20an hasiko da Hezkuntza eta Lanbide Heziketaren Ministerioak antolatutako “Erronka berrietarako curriculum berria” foroa - Dpto - Educación\nApirilaren 20an hasiko da Hezkuntza eta Lanbide Heziketaren Ministerioak antolatutako “Erronka berrietarako curriculum berria” foroa\nApirilaren 20an hasiko da Hezkuntza eta Lanbide Heziketaren Ministerioak antolatutako “Erronka berrietarako curriculum berria” foroa - Apirilaren 20an hasiko da Hezkuntza eta Lanbide Heziketaren Ministerioak antolatutako “Erronka berrietarako curriculum berria” foroa - Dpto\nangle-left Apirilaren 20an hasiko da Hezkuntza eta Lanbide Heziketaren Ministerioak antolatutako “Erronka berrietarako curriculum berria” foroa\nHezkuntza eta Lanbide Heziketako Ministerioak bigarren foroa antolatu du gure hezkuntza-sistemak behar duen curriculumaren inguruan, Curriculum berria erronka berrietarako izenburupean.\nLau hausnarketa-saio antolatu dira linean, apirilaren 20an, 21ean, 26an eta 28an, 17:00etatik 19:00etara. Irekiak izango dira Youtuben, eta lau interesgune izango dituzte ardatz: curriculumaren eraldaketa; digitalizazioa eta teknologia; irakasleen prestakuntza, irakaskuntza-taldeak eta ikastetxeen autonomia; eta eskola-antolaketa, denborak eta espazioak.\nEztabaida irekian eta programa kontsultatzeko web gunerako esteka hau da: https://curriculo.educacion.es


Paperezko Kontzertuak: Robert Ellis (bideo aperitifa) • ZUZEU\nRobert Ellis – Juan G. Andres\n“Negar egin dezakegu lasai”, batekin hautsi du ‘Only lies’ abestiaren osteko txalo zaparradaren amaierako ixiltasuna Imanol Agirrek. Emozioak azal azalean jarri baidizkigu lehen abestitik beretik Robert Ellis houstondarrak, ‘The lights from the chemical plant’ bere azken diskoan zehar bidaia proposatuta, baina, aurreko argitalpenetara itzuliz tarteka-marteka. Orduerdi berantago hasi da saioa, Aizpuruako gazi gozoak, Kelerrek eta etxeko ardo onak lagunduta hori plazerra baino ez den arren. Ameriketan gaudela esan, eta inork sinistuko luke.\nRobert Ellisek AEBtako hegoaldea\ndarama bere ahotsean, doan lekura doala\nHoustonen jaio, Nashville mitikoan urtebetez bizi eta New Yorkera alde egin zuen gero Robert Ellisek. 25 urteko musikari erraria bera eta Garoako hau bigarrengo aldia da Europa zapaltzen duena. Jaialdiz jaialdi ibili da Espainiar Estatuan zehar eta, lehenbizikoz, liburu-denda bat oholtza bihurtu du, 50 pribilegiaturentzako. “Giro bikaina dago, zer nolako plazerra hemen jotzea”, dio, plazerra egiazki gurea denean.\nGutxi baitira kitarrarekin halako abildadez -jo bitartean afinatzeraino- eta halako ahotsarekin abesten duten musikariak. Erroetara doazenak, Country eta Bluegrassaren sustraietara kasu honetan, denoi oroitzeko zer den zinez musika. Istorioak ekartzea Estatu Batuetako hegoalde hartatik, putzua igarota, zuzenean Groseko liburu-dendan elkartu garen paperezko lagunengana. Istorioak kontatzea eta emozionatzea.\nMusika emozionatzeko baita. Imanolek esan bezala, negar egin dezakegu lasai. Hemen duzue amua.\nIrudiak: Natxo Escobar, Iker Treviño, Txarli Argiñano eta Xabi Aguado\nSoinua: Asier Leatxe\nMuntaia: Kepa Matxain\npaperezko kontzertuak, robert ellis\nKolonizatuen eta kolonoen hizkuntz politikaz


Euroguneko orduko lan-kostuak %2,8 igo ziren 2011n | Consumer\nEuroguneko orduko lan-kostuak %2,8 igo ziren 2011n\nEBko igoera %2,7koa izan zen, 2010ean baino puntu bat gehiago\nEuroguneko lan-kostuak, 2011. urtean, %2,8 igo ziren orduko, aurreko urtean baino %1,5 gehiago; Europako Batasunean (EB), berriz, igoera %2,7koa izan zen, 2010eko datua baino puntu bat gehiago, Eurostat Europako Estatistika Bulegoak jakinarazi zuenez.\n2011ko laugarren hiruhilekoan, orduko lan-kostuak %2,8 igo ziren Eurogunean urtetik urtera; aurreko hiru hilabeteetan, berriz, %2,6 igo ziren; Hogeita zazpi hilabeteetan, orduko lan-kostuak %2,7 igo ziren aurreko urteko epe berarekin alderatuta, hau da, hirugarren hiruhilekoan baino hamarren bat gehiago.\nLan-kostuen soldata-osagaiak %2,5 egin zuen gora eurogunean urtetik urtera, eta soldataz kanpoko elementuak %3,5 igo ziren; 2011ko hirugarren hiruhilekoan, berriz, %2,4 eta %3,1 igo ziren, hurrenez hurren. Bestalde, EBn, soldata-elementua %2,6 igo zen, eta soldataz kanpoko osagaia %3,5 igo zen; aurreko hiruhilekoan, berriz, %2,5 eta %3,2 igo zen, hurrenez hurren.\nJarduera ekonomikoen artean, euroguneko lan-kostuak %3,3 igo ziren industrian eta %2,6 eraikuntzan eta zerbitzuen sektorean. EBko orduko lan-kostuak %3,2 igo ziren industrian eta %2,7 eraikuntzan; zerbitzuen sektorean, berriz, %2,5.\nEBko herrialde kideen artean, Bulgarian (+% 12,6) eta Errumanian (+% 8,6) izan ziren orduko lan-kostuen hazkunde handienak; Irlandan eta Portugalen, berriz, % 1,7 jaitsi ziren. Espainiaren kasuan, orduko lan-kostuak% 2,9 igo ziren urtetik urtera laugarren hiruhilekoan; aurreko hiru hilabeteetan, berriz,% 3,8 igo ziren, Eurostatek jasotako behin-behineko datuen arabera. Soldata-osagaiak %2,3ko igoera izan zuen, eta gainerako osagaiak %4,2 igo ziren.\n2011 2011 eurogunea igoera kostuak laborales-eu


10:07, 5 ekaina 2015ko berrikusketa\n815 bytes added , Duela 4 urte\n13:54, 1 apirila 2015ko berrikusketa (aldatu)\n10:07, 5 ekaina 2015ko berrikusketa (aldatu) (desegin)\n'''Amish''' edo '''amishsak''' ([[Pennsylvaniako aleman]]ieraz ''Amisch'', [[aleman]]ieraz ''Amische'') [[anabaptismo]] doktrinako [[kristautasun|kristau]] talde bat da. Gehienbat euren bizimodu xehe, usadiozko jazkera, eta gaur egungo erosotasun zein [[teknologia]] bereganatzeko jartzen duten erresistentziarengatik ezagunak dira. 230290.000 pertsona inguru dira, batez ere [[Ameriketako Estatu Batuak|Estatu Batuetako]] [[Pennsylvania]] eta [[Kanada]]ko [[Ontario]] estatuetan kokaturik daudelarik.\nAmishak estuki lorturiko [[kultura]] eta [[etnia]] talde bat osatzen dute, nagusiki [[Suitza]]tik joandako [[aleman|aleman hiztun]] emigranteen ondorengoak dira. Mugimendua [[Jacob Amman]] suitzarrak sortu zuen, XVII. mendearen amaieran, bere Elizaren lasaikeria moraltzat jotzen zuenari erantzunez. XVIII. mendean, amish askok Ameriketako Estatu Batuetara emigratu zuten. [[Itun Berria]]n oso modu literalean sinisten dute eta kanpoaldeko mundutik isolaturik bizitzen saiatu ohi dira. [[Bakezaletasun]]a eta bizimodu xehearen zaleak dira. [[XVI. mendea|XVI.]] eta [[XVII. mendea|XII. mendeko]] jazkeraz jazten dira. Euretako gehienak [[Aleman Garaiera]]ren dialekto bitxi batean mintzatzen dira: [[Pennsylvaniako aleman]]a, nahiz eta euren buruei "suitzar amishak" deitzen dietenek, "suitzera" (Swiss) mintzatzen duten. "Pennsilvaniako herbeheretar" talde ugarietako bat besterik ez dira, hauek orokorrean [[alemania]]r jatorrikoak dira (Dutch, "hebeheretar", hitza, antzinako "Deutsch", "alemaniar", hitzetik eratorria da). Beachy Amish direlakoak, "aurreratugoak" dira, bereziki [[1960ko hamarkada|1960eko hamarkada]] ondoren jaiotakoak, euren jaiotetxeetan [[ingeles]]ez mintzatzen direlarik. Aipatzekoa da Amishek gainontzeko [[ameriketako Estatu Batuak|estatubatuar]] [[ingeles|ingeles hiztunei]] "English" edo "Ingeles" deitzen dietela.\nHaien bizimodua, alderdi batzuetan, ez dator bat Estatu Batuetako legearekin, batez ere hezkuntzari eta haurren lanari dagokionez. Amish haurrak goiz hasten dira komunitatean lanean, eta beren eskola propioetan jasotzen dute hezkuntza. Gainera, oinarrizko hezkuntza amaintzean uzten dute eskola.


Asteon zientzia begi-bistan #170 - Zientzia Kaiera\nEraikin historikoen kontserbazioa hobetzeko metodologia berria garatu dute Granadako Unibertsitateko ikertzaileek. Kutsadura atmosferikoak eta harrian pilatzen diren gatzek eragiten dituzten narriadura fisikoaren eta kimikoaren ondorioak ekiditeko asmoz abiatu dute ikerketa. Juanma Gallegok azaltzen digu zertan datzan erabilitako metodologia. Bakterioen transplantean oinarritzen da. Eta hori nola egiten da? Azalpena testuan ageri da: eraikinaren harrietan dauden bakterio komunitate bat hartu, laborategian hazi eta jatorrizko eraikinera itzuli dituzte ondoren. Bakterio karbonatogenikoak izan dira funtsa. Izan ere, bakterio hauek gai dira kaltzio karbonatoa sortzeko, eta horrek eraikinetako harria babesten eta trinkotzen du. Oso interesgarria kazetariak ekarri digun gaia!\nIgnacio López-Goñi mikrobiologoak Euskalduna Jauregiko Auditorioan eman zuen ‘Bakterioek ere txertoak hartzen dituzte’ hitzaldiaren nondik norakoak bildu dituzte artikulu honetan. Hark kontatu zuen birus batek bakterio bat infektatzen duenean, bakterioa gauza dela birusaren DNA zati bat bere genoma propioan txertatzeko. Hala azaldu zuen: “Hurrengoan, bakterioak ezagutu egingo du birus hori, eta hil egingo du. Horrelakoak dira bakterioek birusen aurka hartzen dituzten txertoak”.\nBare “hiltzaile” baten berri eman digute artikulu honen bidez. Badirudi 2006an aurkitu zutela lehenengo banakoa, baina 2008ra arte ez dute sailkatu: Selenochlamys ysbryda da jarri dioten izena. Zuria da –mamu-barea deitu diote Bill Symondson eta Ben Rowson zoologoek–, eta litekeena da kobazuloetan eboluzionaturiko espezie bat izatea. Hortz bakarra du, baina zeregin bera betetzen duten hortz moduko beste zenbait aho-atal ditu eta oso zorrotzak dira. Haragijalea eta ehiztaria da; lurrean bizi da eta zizareak eta beste bareak ehizatzen ditu. Hauek dira ezagutzen diren bare haragijale gutxietako bi, horregatik dira hain bitxiak.\nPandak ez daude arriskuz kanpo oraindik. Animalia hauen populazioak gora egin den arren, ikerketa batek aditzera eman du haien habitataren egoera okerrera doala. Zehazki, Txinako eta AEBko ikertzaile batzuek satelite-bidez hartutako datuekin egin duten ikerketan ondorioztatu dute panden habitata egoera txarragoan dagoela, 1888an panda arriskuan dauden espezieen zerrendan sartu zutenean baino. Badirudi, errepideek eragindako zatiketa dela arazoa. Halere, ikertzaileek esan zuten Txinako gobernuak esfortzu handia egin duela afera honetan.\nNeolito garaiko hilobiratze-ohiturak hobeto ezagutzeko ikerketa egin dute UPV/EHUko eta Oxfordeko Unibertsitateko ikertzaileek Arabar Errioxako hainbat txokotan. Galdera bati erantzuteko abiatu zuten ikerketa: zergatik hilobiratzen ziren pertsona batzuk trikuharrietan eta beste batzuk kobazuloetan? Lan honek erakutsi du Neolitoan jada pertsonen arteko desberdintasun sozioekonomikoak egon zitezkeela, eta horiek izan zitezkeela hilobiratze desberdinen arrazoia.\nSaturno nebulosa edo NGC 7009 aztertu du MUSE estreskopioak. Nebulosaren erdian dagoen izarra inguratzen duen hautsaren mapa egin du, eta horri esker ikusi dute egitura oso konplexua duela. Elhuyarrek bildu du informazio guztia: “Burbuila eliptiko bat du barrualdean, beste bat kanpoan, eta halo bat. Halaber, bi korrontek zeharkatzen dute horizontalean, eta, gune batean, hautsez osatutako uhin bat ere detektatu dute. Gainera, barruko burbuilaren ertzetako hautsa desagertu egiten dela baieztatu dute, baina oraindik ez dakite zergatik”.\nMarthe Vogten ekarria oso garrantzitsua izan zen neurozientzia arloan. Frogatu zuen “sinpatina” (noranedralina) modu heterogeneoan banatzen zela garunetik eta ondorioztatu zuen ere sustantzia horrek transmisore gisa jokatzen zuela garuneko zelulen artean. Baina bere ibilbide zientifikoa ez zen erraza izan. Izan ere, Hitler boterera iritsi eta Ingalaterrara ihes egitea erabaki zuen. Utzi zuen Berlin, bere jaioterria, eta Ingalaterran hasi zen lanean. Halere, Britania Handiko inteligentzia-zerbitzuek ikusi zutenean Deutsche Arbeitsfront sindikatu nazionalsozialistaren (alemaniarraz DAF) kidea zela eta –behartu zuten erakunde horretan izena ematera–, A mailako atzerritar arerio gisa sailkatu zuten. Atxilotu, epaitu eta kartzela-zigorra ezarri zioten zientzialari alemaniarrari. Kartzelatik atera eta jarraitu zuen ikertzen. Artikulu osoa irakurtzea gomendatzen dizuegu!\nAna Payo ozeanologoa eta anbientologoa da. Itsas hegaztien ekologia ikertzen du eta monologoen bitartez, zientzia hedatzen du. Emakume zientzialarien ikusgarritasuna lortzeko proiektu batean dabil: Howard Bound. Hark azaltzen du: “Genero berdintasuna, aldaketa klimatikoa eta lidergoa batzen dituen egitasmo bat da. Emakume zientzialariaren rola nabarmentzea du helburu, ikusezintasuna askotan oztopo bat delako gure ibilbidean”. Proiektu horrekin espedizio bat egingo dute Antartikara.\nAste honetan laguntzaile fina izan dugu eta udan genetikari buruz publikatu diren berriak bildu ditu Koldo Garciak bere blogean. Autoreak dio berririk garrantzitsuena edizio genomikoan izan dugun aurrerapausoa izan dela. Nabarmentzen duen bigarrenak minbiziarekin du zerikusia. Metastasien oinarri genetikoak aztertu dituzte, egileak azaltzen duen moduan, “tumoreek gorputzetik bidaiatzeko gaitasunaren geneak zeintzuk diren aurkitu; eta besteek tumoreetan aktibo dauden geneen arabera tratamenduek izango duten arrakasta aurreikusi eta, hortaz, minbiziaren tratamendua egokitu”. Frikiak diren albisteak ere bildu ditu. Esaterako, Txinako Unibertsitate batek argitu du elikaduran hartutako landareen mikroRNAk eragiten duela erleak langile bilakatzea.\nPoliziklooktenoarekin (polimero erdikristalino komertzial bat) lehendik egindako ikerketak oinarri hartuta, zenbait sistema polimeriko garatu ditu Nuria García Huete ikertzaileak. Polimero kateak elkarrekin gurutzatuta daudenean forma memoria duen materiala da poliziklooktenoa. Polimeroak gurutzatzeko dikumilo peroxidoa erabiltzen da eta deformatu ondoren bere jatorrizko egitura berreskuratzen du beroaren eraginpean jarrita. Azaletik hondatutako objektu bat (hondatua, baina apurtzera iritsi gabe) berotuz konpontzeko balia daiteke ezaugarri hau. Polimeroa gurutzatzeko alternatiba lortu du ikertzaileak: gamma erradiazioa. Irakurri osorik artikulua!\nArgitalpen-data: 2017/10/01 · Atala: Dibulgazioa, Zientzia begi-bistan


Hurbilketa sozialerak oharrak - ISF Euskadi\nYou are here: Home / EpTS / Hurbilketa sozialerak oharrak\n21 uztaila, 2020 /in EpTS /by Mugarik Gabeko Ingeniaritza\n“Urruntze soziala” deiturikoaren aurrean, erantzun kolektiboen indarra. Joan den ekainean elkarrizketa-gune batean parte-hartzeko deia egin genizuen, eta bertan eskualdeko eta auzoko mugimenduek gure interdependentzia-errealitatea sendotzeko eta bizi ditugun larrialdi ugariei aurre egiteko duten garrantzia egiaztatu ahal izan genuen. Mercè Cortinak (herri-mugimenduetan eta auzo-identitatean aditua), Fernando Fantovak (Sanfran Auzo Sarea) eta Mati Iturraldek (Zuia, ElkarZainduz) lagundu ziguten bizi izan dugun testuinguru zailean komunitatea sortzeko eman diren talde-dinamikak xehatzen.\nPandemia globaleko garai hauetan berraktibatu diren tentsio handietako hiru izendatzen hasiko gara. Batetik, berekoikeriaren eta elkartasunaren arteko tentsioa, non bestearekiko beldurra, indibidualismoari aurre egiten dioten elkartasun sareek gaindi zezaketen. Bestetik, ekonomikoaren eta sozialaren arteko tentsioa: bi horien arteko harremana ezkutatzen duen tranpa eta bi dimentsio horietako erronkei aurre egingo dieten alternatiba kolektiboak sortzearen garrantzia. Eta azkenik, totalitarismoa herritarren ahalduntzearen aurrean: kontrol eta jagoletza maila handienak pairatu ditugun garai hauetan, elkartasuna agerian geratu da. Hiru borroka fronte, non auzoak, forma politiko-sozial bezala, funtsezko papera jokatu duen.\nEta justu gertaera horren inguruan mintzo zaigu Sanfran Auzo Sarearen esperientziak. Konfinamenduaren lehen egunetan 30 pertsona eskaseko whatsap talde hura, gaur egun, 100 pertsona baino gehiagoko sarea osatzen dute, estatu-alarmatik haratago, auzo gizatiarrago bat eraikitzen jarraitzen. Hasieratik, sareak askotariko jardunak bildu ditu, hala nola erosketak egiten laguntzea, auzoko osasun-zentroa defendatzea edo tokiko merkataritzan bonu bat sortzea zailtasunak dituzten pertsonek beren beharren zati bat bete ahal izan dezaten…\nIa antipoda soziologikoetatik, Zuiako kasuak mundu guztiak elkar ezagutzen duen lurralde bati buruz mintzo zaigu, baina horrek ez du eragozten egitate horri lotutako beste arazo batzuk sortzea. Osasun-sistema eta esku-hartze sozialeko sistema zurrun baten aurrean, pertsona batzuek pentsatu zuten sare bat sortu behar zela, askotan ezkutuan egoten diren landa-ingurunean ikusgarri bihurtzeko. Prozesu horretan, tokiko komunikabide kolektiboak funtsezkoak izan dira, herria eta bertako biztanleak sakonago ezagutzeko harremantze hausnarketa guneak eskainiz. Mati Iturraldek adierazi zuen bezala, beldurrak eta kezkak patologizatu ez daitezen, garrantzitsua da banakakotasunetik atera eta modu kolektiboan jorratzea.\nBi orduko solasaldia eraldaketarako eragile izan diren eta diren sare batzuen inguruan, erakutsiz hurbilketa soziala, bere zailtasun eta mugekin, dela gure interdepentzia aitortzera garamatzan giltza.\nTags: Auzoa, Herri mugimenduak, Zaintza-sareak\nhttps://euskadi.isf.es/wp-content/uploads/sites/31/2020/06/Movimientos.png 1280 905 Mugarik Gabeko Ingeniaritza https://euskadi.isf.es/wp-content/uploads/sites/31/2016/03/0_3-300x88.jpg Mugarik Gabeko Ingeniaritza2020-07-21 09:30:242020-07-21 09:30:26Hurbilketa sozialerak oharrak\nZeinek defendatzen du defendatzen duena? Herri Hezkuntza pandemia garaietan: inoiz baino beharrezkoagoa


Irekia Eusko Jaurlaritza - Gobierno Vasco :: Eusko Jaurlaritzak 55 milioi euro bideratuko ditu Medikuntza eta Erizaintza Fakultatearen eraikin berria eraikitzera\nEusko Jaurlaritzak 55 milioi euro bideratuko…\n<iframe src="https://www.irekia.euskadi.eus/eu/embed/videos?video_path=2021%2F11%2F09%2Fnews_73090%2Fhtml5%2Fconsejo_gobierno.mp4" width="320" height="210" allowfullscreen></iframe>\nEusko Jaurlaritzak 55 milioi euro bideratuko ditu Medikuntza eta Erizaintza Fakultatearen eraikin berria eraikitzera Iturria: Irekia\n68CAB344-1701-4E12-9003-A570969B3D81.jpeg Iturria: Irekia\nOsasuneko sailburuak adierazi duenez, atzera begiratuz gero, zalantzarik gabe duela urtebete baino hobeto gaude, baina ospakizun-datei begira, guztiok ospatu nahi ditugula kontuan hartuta, babes-neurriak bete behar direla azpimarratu du. Ildo horretan, nabarmendu du txertoa dela birusa garaitzeko tresnarik onena, baina ez bakarra: eskuen higienea, espazio itxien aireztapena, jende-pilaketak saihestea eta, batez ere, maskara erabiltzea. “Gure esku dago. Jar gaitezen martxan bihar ospatu ahal izateko”, azpimarratu du.\nTxertaketari dagokionez, beste behin ere, Osasun sailburuak dei egin die oraindik txertoa hartu ez dutenei Osakidetzan hitzordua eska dezaten, bai osasun-zentrora deituta, bai web-orriaren bidez; izan ere, “txertoa hartu EZ duen pertsona batek 4 aldiz aukera gehiago ditu ospitaleratuta amaitzeko, txertatuta dagoen pertsona batek baino”.\nTxertaketa-prozesuari dagokionez, Gotzone Sagarduik azaldu du abuztuan COVID pasatu zutenek sms bat jasoko dutela txertoa hartu dezaketela gogorarazteko. "Erantzun iezaiozue dei horri, zuen eta besteen osasunagatik", esan du. Bestalde, gogorarazi du txertaketa-kanpainarekin jarraitzen dela: hirugarren dosiak ematen zaizkie 70 urtetik gorako pertsonei eta immunodeprimituei; eta atzotik, indartze-dosiak ematen zaizkie Janssenen txertoa jaso zutenei. Osakidetza atzo hasi zen SMSak bidaltzen, JANSSEN txertoa hartu zutenei ohartarazteko hitzordua eska zezaketela errefortzu-dosia jasotzeko. "Atzo bertan hasi zen txertaketa. 28.458 hitzordu eman ditugu eta dagoeneko 6.356 txerto indargarri eman zaizkie Janssenen txertoa jaso zutenei”, azaldu du.\nErrefortzu-dosia lortzeko, zenbait irizpide bete behar dira.\nPertsonak COVID-19a lehen dosia eman baino lehen igaro badu, ez da errefortzu-dosirik beharko, 65 urte edo gehiago baditu izan ezik.\n3 hilabete baino gehiago igaro behar dira lehen dosia eman zaionetik.\nLehen dosia jarri ondoren Covid-19a diagnostikatu bazaio, 3 hilabete itxaron beharko du Covid19aren diagnostikoa egin zenetik.\nCovid-19 Txertaketa Estrategiaren arabera, errefortzu dosirako EMAk onartutako RNA mezulariaren bi txertoetako edozein erabiliko da, hau da, Pfizer edo Moderna. Horrela, kolektibo hori guztia animatu du indartze-dosia lortzeko hitzordua eskatzera.\nEra berean, Eusko Jaurlaritzako bozeramaileak, Autonomoei eta enpresei zuzendutako zuzeneko laguntzei dagokienez, iragarri du Euskadin 5.850 eskaera jaso direla, eta horietatik % 64, 3770, ebatzi direla. Dagoeneko ordainduta dagoen zenbatekoa 41,2 milioi eurokoa da, eta horiei beste 58,6 milioi gehitu behar zaizkie, konprometituta daudenak. Beraz, Zupiriaren arabera, erabiliko den gehieneko zenbatekoa 115 milioi eurokoa izango da, aurreikusita zegoen 270 milioi euroko poltsatik. Sailburuak azaldu duenez, Eusko Jaurlaritzak esleitzen ez dituen baliabideak – Eusko Jaurlaritzak laguntza horiei eman zien zenbatekotik datozenak – ahalik eta modu egokienean erabiliko ditu, ekonomia suspertzeko eta enplegua sortzeko politika publikoetara bidera daitezen.\nLan eta Enplegu sailaren eskutik, alde batetik, gaurko bileran, sindikatu- eta enpresa-erakundeei diru-laguntzak ematea arautzen duen dekretu berria onartu da, erakunde horiei lotutako pertsonen kualifikazioa hobetzeko prestakuntza-planak gara ditzaten beren jarduera-eremuetako gaietan. Bestalde, Gobernu Kontseiluak Enplegu eta Gizarteratze Zuzendaritzako langileen kopurua handitzea erabaki du, haien eskumeneko proiektu berriei erantzuteko. Proiektu berri horiek Eusko Jaurlaritzaren lehentasunezko arretarako guneetarako Berpiztu programaren ezohiko funtsetatik eta Espainiako Gobernuko hainbat ministeriorekin sinatutako hitzarmenetatik eratorritakoak dira.\nbildarratz_polo_aurreratua_... behera kargatu (800 KB)\nbildarratz_proiektu_estrate... behera kargatu (1 MB)\nzupiria_laguntzak_enpresei_... behera kargatu (800 KB)\nzupiria_memoria_eguna_eu.mp3 behera kargatu (1 MB)\nsagardui_neurriak_bete_eu.mp3 behera kargatu (600 KB)\nsagardui_indartze_dosia_eu.mp3 behera kargatu (1 MB)\nsagardui_txertaketa_eragina... behera kargatu (1 MB)\nbildarratz_polo_aurreratua_... 60 MB\nbildarratz_proiektu_estrate... 70 MB\nsagardui_indartze_dosia_eu.mp4 90 MB\nsagardui_neurriak_bete_eu.mp4 50 MB\nsagardui_txertaketa_eragina... 100 MB\nzupiria_laguntzak_enpresei_... 60 MB\nzupiria_memoria_eguna_eu.mp4 80 MB


Emakumeen Birako lehen etapa Eskoriatzan izango da - Debagoiena - Goiena.eus\nEmakumeen Birako lehen etapa Eskoriatzan izango da\nXabi Urzelai 2016-01-15 14:45\nIaz Arrasaten hasi eta amaitu zen Emakumeen Birako irudia; Megan Guarnierrek irabazi zuen esprint estuan. | x.u.\nAurten ere ibarreko ziklismo zaleek Emakumeen Biraz gozatu ahal izango dute, etxean bertan. Izan ere, Eskoriatzan hasi eta amaituko dute etapa bat –lehenengoa– bezperan durangaldean atariko proba egin ostean. Apirilaren 13tik 17ra bitartean egingo dute aurtengo edizioa, eta Bira osoa zehaztu barik badago ere, Eskoriatzako etapako ibilbidea erabakita dago\nAurten ere ibarreko ziklismo zaleek Emakumeen Biraz gozatu ahal izango dute, etxean bertan. Izan ere, Eskoriatzan hasi eta amaituko dute etapa bat –lehenengoa– bezperan durangaldean atariko proba egin ostean. Hala, Birako lehenengo pedalkadak Iurretan eman eta gero, apirilaren 14an –osteguna– izango da Eskoriatzako etapa: "Lehenengoa denez gogortasuna neurtu gura izan dugu, baina etapa oso interesgarria izango da", adierazi du Bira antolatzeko lanean dabilen Agustin Ruiz Larrinagak.\nLasterketa osoa gurean\nArratsaldez izango da lasterketa: "15:30ean ala 16:00etan hasiko da, erabakitzeke dugu oraindik", eta kilometro guztiak bailaran egingo dituzte: Eskoriatzatik Arrasaterako bidea hartuko dute ziklistek, Elorregitik Oñatira joateko –Oñati barrutik zeharkatuko dute– eta bueltako bidea saihesbidetik egingo dute. Ziklistak Eskoriatzaraino igoko dira ostera –herri guztiak barrutik zeharkatuko dituzte– eta Aingeru Guardan buelta erdi eman eta Arrasaten, Olandixoko tuneletik Gesalibarrera joango dira, Suña igo eta Aretxabaletara jaisteko.\nEta, hor hasiko dituzte kilometro erabakigarriak, Arlaban igota, eta Gatzaga jaitsita. Seguru Suñako maldek lehenengo aukeraketa egingo dutela –2.4 kilometro dira, baina malda nahiko gogorrekin– eta ondorengo aukeraketa Arlabanek egingo du. Hor indartsuenek egingo dute aurrera, eta zalantza barik, Gatzagako jaitsieran trebeena denak asko izango du irabazita, berehala iritsiko delako Eskoriatzako helmuga, plazan bertan.\nBira osoa, lotzeke oraindik\nOraindik ezin da aurreratu Iurretako atarikoaz eta Eskoriatzako etapaz batera gainontzekoak non egingo dituzten: "Zailtasun handiak izaten gabiltza. Durangaldean beste etapa bat ere egingo dugu seguru, eta aukera handiak daude laugarren etapa Lea Artibai inguruan egiteko, nahiz eta oraindik ezin dugun baieztatu".\nElisabeth Armitstead Munduko Txapelketa irabazi berritan. | Argazkia: www.themixedzone.com\nIaz baino "indartsuagoa"\nDena dela, antolatzaileek aurreratu dute iazkoa baino tropel handiagoa izango dela aurtengoa, eta indartsuagoa: "Hemezortzi talde izango ditugu aurten, Austria, Australia, Italia, Frantzia edota Ingalaterra moduko lurraldeak ordezkatuta egongo dira, eta irailean AEBtan Munduko txapeldun izan zen Elizabeth Armitstead ere lasterketan izango da –Munduko Kopa ere irabazi zuen britainiarrak–.


Eibarko auzoetan denda txikiak sendotzeko plana jarriko du abian Udalak — Eibarko Udala\nEibarko auzoetan denda txikiak sendotzeko plana jarriko du abian Udalak\nKanpainak auzo hauek hartuko ditu kontuan: Ipurua, Urki, Jardiñeta, Legarre, ekialdea eta Amaña. Planean jasotako neurrietako bat izango da Gabonetan txartelak banatzea auzoetako dendetan 200 erosketa-bonu zozketatzeko (ehun eurokoa bakoitza).\nEibarko Udalak, Eibar Merkataritza Zentro Irekiaren (ECCA) bidez, hiriko auzoetako denda txikiak aktibatu eta sendotzeko plan bat jarriko du abian. Ekimenaren helburua da gune horietan dagoen saltoki txikien jarduera soziala eta komertziala suspertzea.\nPlan honen neurrietako bat Gabonetan gauzatuko da. Ipurua, Urki, Jardiñeta, Legarre, ekialdea eta Amaña auzoetako berrogei saltoki inguruk txartelak emango dizkiete gaurtik, abenduak 16, datorren ostiralera arte, abenduak 20, erosketak egiten dituzten bezeroei.\netiketak: denda txikiak sendotzeko plana, Eibar


Ship "Borodino" - modernizatu ibaiaren gurutzaldi bidaia ontzi bat, Hungariako maisuak eraiki 1960an Budapesteko. crucero itsasontzi batek bidaiari edukiera txiki bat dauka aldean motor beste ontzi (87 pertsona), baina oso igeriketa eroso dago.\n"Borodino" ontziaren historia\nmotor Ontzia Hungaria agertu proiektua 305 ontzi-kopurua, eta horrek Sobietar Batasunaren eraiki ziren 1959-1964 ere.\nHasieran, itsasontzia deitzen zen "Berezina". Hegaldi turistiko egin ditu arlo kopuru txiki baten gainean, berriz, Kama Shipping Company ere. Motovilikha fabriketako langile ondoren izena aldatu zuen "Motovilikhinsky langilea" to 1988an. ontzia norabidea zen bitartean bakarra - Perm batetik Astrakhan eta atzera. hainbat urtez Zeharbideak igeri, ontzia zaharkituta eta nahiko ordena kanpo dago.\nDenbora batzuk ondoren, ontziaren konpainiak erosi zuen izena "Alba" pean. It modernizatu da eta martxan jarri berriro. "Borodino" - ontziaren jabea berriari ekin zitzaion berriaren izen bat eman. Cruise itsasontzi hasi zen Moskutik hegan norabide ezberdinetan.\nOntziaren etorrerak zenetik hainbat jabeek izan zuen. Gaur (berandu 2013) At ontziaren enpresa-jabetza handiak eta operadorea, "White Swan" dago. Ship "Borodino" urte berean, eta bere lekuan kapitaina, eta konponketa eta zaharberritze jasan ditu.\nOntzia oso tamaina handia da: 78 metro luzera eta zabalera - 15,2 metro. flotatzen 20 km / h-ko abiaduran ere. Bere sedimentu txikia da, beraz, abantaila da, besteak beste, ontzi bat doan eta azaleko ibaiak.\n2014an berritzea burutu zen ontzian. Bere lokalak zehar akabera berri bat, modernizatu ziren bidaiarien kabinak, guztira urbanizatzeko burutu zen. Horrez gain, erabat undercarriage osoan aldatu ontziaren, hots, ez zen motore nagusia, galdarak, gorputza, sute partizioak eta beste hainbat mekanismo parte ordezko. Beraz, askoz handitu a segurtasun-maila.\neta "Borodino" ezarri belaunaldiko taula elektronikoak nabigazio sistema ahalbidetzen On erraz igeri riverboat primeran edozein norabidetan.\nateak (goian edo behean) ontziaren bakoitzaren eraikuntzan babes kontratxapatua, eta horrek behar izanez oso besterik gabe postuan oin ditu. bidaiarien segurtasuna ezohiko egoerak gertatuz egiteko aukera ematen du.\nOntziaren kabinak The "Borodino"\nRiver ontzia bi multzo, eta bertan kabinak eserleku kopurua ezberdina da, baita erosotasun maila batera antolatuta dago.\nBiztanle gehien - batezbestekoa. Gainean dira:\nBanako kabinak. single gelak hauek oso bizi eroso eta secluded erlaxapen behar duzun guztia. beren komuna, dutxa, hozkailua, konketa dute.\nkabinak bikoitza. bakar-mailako ohe bat dute guztiek, horietako batzuk sofa ohe bat da, baita erosotasuna hozkailuak eta aire girotua, irrati hobetzeko elementuak ditu.\nBikoitza kabina suite gela bat, baina erosotasun bera guztiak luxuzko kabina gisa.\nBizkarreko Main kabinak kopurua txikiagoa dauka. Gainean dira:\nHirukoitzak eta laukoitzak. gela ohe bat hainbat tiers ere, apaletan biguna hornitua dago.\nMaite duten espazioak big dituztenentzat, kabinak dira 2-logelak suite, bikoitza sofa ohe, bainu pribatua eta dutxa, baita hobetu beste erosotasun.\nErreserbak eta "Borodino" itsasontzian kabinak egin daiteke edozein bidaia-agentzia crucero irteera hirian.\nitsasontzia ostatuak "Borodino"\nkabina bakoitzean Ontzia konketa bat, aurkezpen, ia guztiak gelak dutxa pribatua eta osasun-unitate bat du. itsasontzia kabinak arteko korridore zabal dira, oso ibiltzeko komenigarria da.\nShip "Borodino" Bi bidaiari mahai handi bat eta aulkiak dituen kabina ditu. Ez dago goiko eta beheko jatetxe daude. Horietako gertu freskoago da eta bertan posible da ur beroa eta hotza markatzeko. Eta beheko bizkarreko uztaia jartzen da ezohiko proiektu bar honen itsasontziak egiteko.\n"Borodino" aldameneko gelan hegaldi nagusia plantxa bertan denek euren gauzak ekarri ahal ordenan arazorik gabe egiteko.\nEraikin mota honen ontziak beste ezohiko - haurrentzako apaindegia, miliak gaiaren apainduta dago.\nOntzian bai helduek eta haurrek berdin nahikoa entretenimendu da. Erosoa bizkarreko aukera ibiltzeko eta paisaia karroza by ikusi, lasaitu eta bere burua murgildu euren pentsamenduak propioa ematen.\nmusika erdiko ontziaren bizkarrean branka ere zaleentzat ontzia musika gela bat besaulki, non musika edo zaintza filmak entzuteko ematen. Gainera, ontziaren jatetxe eta taberna dantzatu ahal izango duzu. Eguna eta gaua han ospatzen dira hainbat lehiaketatan, ikuskizunak, kontzertuak eta alderdiek zapore bakoitzeko.\nbizkarreko nagusian han sauna handi bat janzteko gela batean, jantokia, eta Hot lurrun-gela, ur hotzarekin ere sartzen da.\nCruise itsasontzi "Borodino" umeekin turista popular. Ontzia haurrentzako ludoteka eta entretenimendu ditu. Horrez gain, guraso erraz utzi ahal beren haurtxoak animatzaile kualifikatua, nor dibertigarria denontzat aurkituko batera.\naisialdirako gain, ontzia badira programak osoan bira. Edozein kokapenean gelditzea, hiriaren historia ikasi ahal izango duzu eta leku interesgarriak ezagutzeko. turismo dendak oinez dezakezu oroigarriak, ezohiko denda eta interesgarriekin erosketa bat egiteko.\nGuztiak ontzian bi erdiko eta Popa bizkarreko jatetxe daude.\nBazkari honako programa ospatzen:\nOngi Harrera sarrera bilera bat igeriketa (txanpaina, gozokiak, zukua, gozoki) eta bidali ondoren eta.\n3 bazkariak egun bat (itsas bidaiak hiru egun baino gehiago iraunkorrak egiteko), eta bertan gosari integrala, bazkaria, non plater nagusia aukeraz lehen eta bigarren, afaria hauta dezakezu dakar.\nHorrez gain, ontzia "Borodino" "Captain Afaria" eskaintzen elikagaien edozein lagin batekin. bere kontura barrak espezialitate sukaldari.\nJatetxe behar izanez langileek antolatzen eta oturuntza eta bestelako ospakizunak egiten.\nOrdutegiak ontzia "Borodino"\nHiri bakoitzak bere crucero ibai geltokia, non ontziak dira bidaiariak hasten dute bidaia irabazten du. Prezioa, irteera eta ostalaria ordua izango kai, non ontzia "Borodino" bidaltzen da aurkitu. Hegaldi gurutzaldi ontzia bere jatorria Mosku hirian eta likidazioak, hala nola, Myshkin, Uglich, Kostroma, Yaroslavl, Nizhny Novgorod, Kazan eta beste asko bezala izan behar du. Aurten, "Borodino" errepidea hit egingo da, uztailaren 25a, 1, 5, 8, 19, abuztuak 22, 1., 5, 9, 12, 24, 30 Iraila 3 Urria orrian.\nturista inpresioak River itsas-tik\ncrucero itsasontzi bidaiari batek bidaia bidaiatu, era askotakoak, baina ia horietako bakoitza mirespena eta esker ona adierazi nahi ingurua guztiak eta langileen arteko Iritzia. Turistak goraipatzeko sukaldari gozoak bazkariak, antolatzaileek gauetan atsegina suiting prestatzeko.\nBaina horietako gehienak lokalak garbiketa egiten duten pertsonen harrituta. ez dira inoiz ikusi dute, baina kabinak eta korridore daude beti perfektua garbitasuna. Hau da posetivshil nor ontziratu "Borodino" horietako askok adierazten dira. Reviews irakiten behera Izan ere, itsasontzia nahiz eta bere asteburuak pasatzeko txiki (ez hain fuss bat askoz), baina erosoa da eta atsegina dela. Bidaiariek ez damutuko itsasontzi hau aukeratu duten eta hura aholku emango bere lagunak.\nShip "Borodino" - da ibai irtenbide ezin hobea ibiltzen bakarka edo familia osoa! Ontziaren segurtasuna eta erosotasuna baldintza guztiak betetzen ditu. Cruise tour ahalbidetzen ibilaldi bat hiri eder batzuk bisitatzeko, to the liluragarri Errusiako paisaiak murgiltzen dira eta gainerakoak ona izan, eguneroko joan-etorrien from.\nSan Petersburgo itsas. Zeharbideak, prezioen berrikuspenak\n"Semyon Budyonny", motor-ontzia: argazkiak eta iritziak\nZure crucero ahaztezina taula itsasontzia "Georgy Zhukov"\nAisialdirako itsasontziak (Perm): abantailak, ezaugarri\nHaurraren tratamendua eta prebentzioa tracheitis\nLau Outboard motore "Mikatsu": berrikuspen\nZergak funtsa ekonomikoak ekonomia klasikoaren garapenean\nKevin Gameiro: karrerak gazte eta etorkizun handiko aurrelaria\nBrikolajea ideia azalpena: Zer galtzerdiak zaharretik egin daiteke\nAnimaliei buruzko komedia benetako onurak ekarriko beren heroiak\nElena Simonova Aktore\nTriglizeridoak azterketa: arau. Triglizeridoak: arau eta desbideratzea\nZavorotnyuk Anastasia, filmografian. Best Zavorotnyuk filmak\nBritish Army: tropak, egitura eta funtzioa mota nagusia


Euskerazko sei hiztegi terminologiko kaleratu ditue - bizkaie.biz\nBizkaie! 2020-03-06 13:31 Euskerea berbagai\nArkeologia, Zirkulazinoa, Urigintza Zuzenbidea, Banka eta Aurrezkia, Lorazaintzea eta Erlezaintzea dira gaiak.\n'Banka eta Aurrezkia Hiztegia'-ren azala | Ikusi handiago | Argazki originala\nEusko Jaurlaritzako Kultura eta Hizkuntza Politika Sailak sei hiztegi terminologiko argitaratu eta herritarren eskura jarri ditu. Hiztegi bakotxak gai jakin bateko berba zehatzak batzen ditu, erabiltzaileak euskeraz zelan esan jakin deian, eta beste hizkuntza batzuetako baliokideak be jasoten ditu, gehienbat gaztelaniazkoak. Hortaz, sei gai horreetan behar egiten daben profesionalentzat, itzultzaileentzat zein interesa daben herritarrentzat tresna erabilgarriak dira.\nOrain plazaratutako sei hiztegiok honeek gaiak lantzen ditue: Arkeologia (631 termino dakarz), Zirkulazinoa (1.108 termino), Urigintza Zuzenbidea (522), Banka eta Aurrezkia (371), Lorazaintzea (350) eta Erlezaintzea (320). Euskerearen Aholku Batzordeko Terminologia Batzordeak aztertu eta onartu ditu, eta Euskalterm Terminologia Banku Publikoa eguneratu eta elikatuko dabe.\nKultura eta Hizkuntza Politika Sailak eta IVAPek finantzau ditue hiztegiok. Beste eragile batzuek be ekarpena egin dabe: UZEIk hiztegien lehenengo bersinoa atondu eban; ondoren, adituen batzorde teknikoek aztertu zituen; azkenik, Terminologia Batzordeak aztertu, eztabaidatu eta onartu zituan.\nTerminologia-lanaren plangintzea martxan jarri zanetik, 2002an, Eusko Jaurlaritzearen helburua izan da ahalik eta eremu gehienetako oinarrizko terminologia landu, normalizau eta zabaltzea. Harrezkero 66 hiztegi terminologiko plazaratu ditue.\nHiztegi terminologiko guztiak PDF formatuan konsultau eta deskargau leitekez. Argitaratu barri diran seirak ez eze, orain arteko beste guztiak be hemen dagoz.